Viranomaiset - Harmaa talous & talousrikollisuus\nHarmaa talous & talousrikollisuus -sivustolla viranomaiset esittelevät jokainen omaa toimintaansa harmaan talouden torjunnan näkökulmasta. Sivuston sisällöistä vastaavat yhteistyössä ministeriöt ja viranomaiset, jotka esittäytyvät tällä sivulla.\nRikostorjunta | Sisäministeriö, Poliisi, Tulli, Syyttäjälaitos\nVerotus | Valtiovarainministeriö, Verohallinto\nOikeusturva ja maksukyvyttömyys | Oikeusministeriö, Ulosottolaitos, Konkurssiasiamiehen toimisto\nTyönantajat ja tilaajavastuu | Sosiaali- ja terveysministeriö, Aluehallintovirasto, Eläketurvakeskus, Työllisyysrahasto, Tapaturmavakuutuskeskus\nTuotteet, palvelut ja tasavertainen kilpailu | Työ- ja elinkeinoministeriö, Ruokavirasto, Valvira, Traficom, Kilpailu- ja kuluttajavirasto\nSisäministeriö on sisäisen turvallisuuden ja maahanmuuton ministeriö ja vastaa muun muassa poliisiasioista. Ministeriön tärkeimpiä tehtäviä ovat säädösvalmistelu sekä hallinnonalan toiminnan strateginen suunnittelu, ohjaus ja valvonta.\nValtioneuvosto antoi 28.4.2016 periaatepäätöksen kansalliseksi harmaan talouden ja talousrikollisuuden torjunnan strategiaksi vuosille 2016-2020. Periaatepäätöksessä edellytettiin, että strategian toteuttamista varten laaditaan erillinen toimenpideohjelma strategian käytännön toteutusta varten.\nToimenpideohjelman vahvuus on eri sektoreiden yhteistyössä ja hankkeita on viety eteenpäin poikkihallinnollisella yhteistyöllä. Hankkeiden vetovastuut on jaettu eri viranomaisille. Osa hankkeista tulee vaikuttamaan ennaltaehkäisevästi, osa suoraan operatiiviseen toimintaan ja joidenkin hankkeiden vaikutuksia voidaan arvioida vasta pidemmällä aikavälillä.\nToimenpideohjelmaan on valittu kansallisen harmaan talouden ja talousrikollisuuden torjunnan strategian tavoitteiden kannalta merkittävimmät toimenpiteet. Nykyinen toimenpideohjelma on toteutumassa sille asetettujen aikataulujen mukaisesti. Hankkeita on yhteensä 20, joista toukokuussa 2019 laaditun päivityksen mukaan päättyneitä hankkeita oli yhteensä 12 kpl, 90–95 % valmistuneita hankkeita 4 kpl, 80–85 % valmistuneita hankkeita 1 kpl ja 60–75 % valmistuneita hankkeita 3.\nToimenpideohjelman hankkeet liittyvät johonkin strategian neljästä kärkihankkeesta.\nMarkkinoiden toimivuuden ja terveen kilpailun turvaaminen yritysten ja kansalaisten oikein toimimisen mahdollisuuksia parantamalla, hallinnollista taakkaa keventämällä sekä tehostamalla korruption torjuntaa ja ennalta estämistä.\nHarmaan talouden ja talousrikollisuuden ilmiöihin ennakoivasti puuttuminen sekä asenteisiin vaikuttaminen.\nViranomaisten välisen tietojenvaihdon edelleen kehittäminen.\nHarmaan talouden rikoksiin liittyvän rikostorjuntaketjun vaikuttavuuden sekä hallinnollisten seuraamusten kehittäminen.\nJokaiselle hankkeelle on nimetty päävastuutahot ja hankkeen käynnistämisestä vastaava taho. Toimenpideohjelman seuranta perustuu heiltä saataviin ilmoituksiin ja sisäministeriö vastaa seurantaraportin päivittämisestä. Etenemistä seurataan myös talousrikostorjunnan johtoryhmässä, joka arvioi mahdollisia muutostarpeita ja raportoi hankkeiden etenemisestä talouspoliittiselle ministerivaliokunnalle sekä eduskunnan harmaan talouden ja talousrikostorjunnan parlamentaariselle seurantaryhmälle.\nEdellisen hallituksen aikana strategia ja toimenpideohjelma laadittiin hallituskauden yli. Ohjelman pidempi voimassaoloaika voi osoittautua erinomaiseksi päätökseksi, sillä hallituksen vaihtuessa viranomaistyö on jatkunut keskeytymättä voimassa olevan ohjelman eteenpäin viemiseksi. Lisäksi talousrikostorjunnan johtoryhmä on jo aloittanut uuden toimenpideohjelman valmistelun Rinteen hallituksen hallitusohjelman kirjauksen mukaisesti; ”harmaan talouden ja talousrikostorjunnan toimenpideohjelmaa tulee jatkaa”. Uudessa toimenpideohjelman valmistelussa tullaan ottamaan huomioon muun muassa hallitusohjelman linjauksia sekä hyödyntämään aikaisemman toimenpideohjelman hankkeiden selvityksiä.\nSuuri osa poliisin tutkimista talousrikoksista on muiden talousrikostorjuntaviranomaisten ilmoittamia\nValvontaviranomaisten toimenpiteet ja rikostorjunnan painopisteet vaikuttavat poliisille ilmoitettujen talousrikosasioiden määrään ja laatuun. Verohallinto ja konkurssien pesänhoitajat tekevät eniten tutkintapyyntöjä poliisille. Myös talouden suhdanteet heijastuvat poliisin talousrikostutkintaan.\nPoliisin tutkimista talousrikosasioista suurin osa on vero-, kirjanpito- ja velallisen rikoksia sekä erilaisia avustus- ja petosrikoksia. Talousrikoksiin liittyy myös rahanpesua, jolla rikollisen rahan alkuperä pyritään häivyttämään.\nPoliisi tutkii vuosittain keskimäärin 1 800 talousrikosasiaa. Rikokset tutkitaan pääsääntöisesti aluejaon mukaisissa poliisilaitoksissa. Poliisi tekee viranomaisyhteistyötä sekä kansallisesti että kansainvälisesti talousrikollisuuden torjumiseksi ja tutkimiseksi. Rikoksella saadun hyödyn jäljittäminen ja poisottaminen sekä vahingonkorvausten turvaaminen on oleellinen osa poliisin talousrikostutkintaa.\nTalousrikollisuus on yhä ammattimaisempaa\nPoliisin tietoon tulevassa talousrikollisuudessa on koko ajan uudenlaisia piirteitä. Talousrikoksiin liittyy yhä enemmän kansainvälisiä kytköksiä, järjestäytynyttä rikollisuutta sekä muuta organisoitua ja ammattimaista rikollista toimintaa, kuten tietoverkkorikollisuutta.\nRikolliset ovat kiinnostuneet hyödyntämään yrityksiä rikoksen tekovälineenä esimerkiksi petos- ja verorikollisuudessa. Toisinaan yritykset joutuvat itse rikosten uhreiksi esimerkiksi identiteettivarkauksissa.\nKorruptiossa liiketoiminnan rakenteita ja omaa valta-asemaa käytetään väärin oman edun tai taloudellisen hyödyn tavoittelemiseksi. Korruptiota esiintyy Suomessa erityisesti rakennusalalla.\nUlkomaisen työvoiman lisääntyessä Suomessa myös riski työntekijöiden hyväksikäyttöön lisääntyy. Työntekijöille maksetaan alipalkkaa tai palkat jätetään kokonaan maksamatta. Vakavimmissa tapauksissa on kyse ihmiskaupasta, johon sisältyy pakkotyötä ja työntekijöiden kontrollointia.\nYmpäristörikoksiin liittyvän viranomaisyhteistyön kehittäminen on näkynyt viime vuosina poliisin tutkimien ympäristörikosten lukumäärän kasvuna. Ympäristörikoksissa taloudellista hyötyä syntyy kustannusten minimoinnista. Laittoman toiminnan harjoittaja säästää esimerkiksi jätehuoltokustannuksissa tai ympäristönsuojeluun liittyvissä investoinneissa, jolloin ympäristön pilaantuminen on vain yksi toiminnan vaikutus.\nPoliisi tutkii sisäministeriön määritelmän mukaisesti talousrikoksina tapauksia, joilla tarkoitetaan yrityksen, julkishallinnon tai muun yhteisön toiminnan yhteydessä tai niitä hyväksi käyttäen tapahtuvaa, huomattavaan välilliseen tai välittömään taloudellisen hyötyyn tähtäävää rangaistavaa tekoa tai laiminlyöntiä. Talousrikokseen voi syyllistyä myös laiminlyömällä lakisääteisiä, taloudellisia tai muita velvoitteita kuten työturvallisuus- tai ympäristömääräyksiä.\nTulli edistää ulkomaankaupan sujuvuutta, turvaa asiakkaiden yhtäläiset kilpailuedellytykset ja puuttuu tehokkaasti väärinkäytöksiin\nVuosien 2012–2016 aikana Tulli kantoi yritys- ja asiakirjatarkastusten perusteella jälkikantona valtiolle 207 miljoonaa euroa. Samaan aikaan Tullin talousrikostorjunnalla saatiin aikaan yhteiskunnallista vaikuttavuutta yhteensä 113 miljoonaa euroa. Vuosien 2012–2016 aikana Tullin paljastamien ja tutkimien veropetosten määrä on kasvanut noin 73 %. Veropetosrikosten määrä on kasvanut kaikissa tekomuodoissa. Törkeitä veropetoksia paljastui viime vuonna (2016) 58 % enemmän kuin edellisenä vuonna.\nTulli torjuu verovajeen muodostumista lukuisin eri toimenpitein. Tärkein on se, että Tullilla on jatkuva kontrolli tavaraan, jota se verottaa. Harmaan talouden torjuntaa toteutetaan kaikissa Tullin toiminnoissa, jotka on organisoitu tukemaan toinen toisiaan – aina asiakkaan tunnistamisesta lukien.\nVuosien 2017–2018 kuluessa Tullin keräämistä veroista ja veroluonteisista maksuista siirtyy Verohallinnolle yli 10 miljardin euron tavaraverotuksen kantovastuu, jonka verovalvonta edelleen säilyy Tullilla. Merkillepantavaa on, että muutoksen jälkeenkin Tulli kantaa veroja sekä veroluonteisia maksuja satojen miljoonien eurojen arvosta.\nTulli edistää ulkomaankauppaa, suojaa yhteiskuntaa ja suorittaa tehtäviä kaikkien ministeriöiden toimialueella\nTullin tehtävänä on edistää kansainvälisen tavarakaupan sujuvuutta ja varmistaa sen oikeellisuus sekä kantaa tehokkaasti tavaraverot. Tulli on monialainen palvelu- ja lainvalvontaorganisaatio, joka suojaa yhteiskuntaa, ympäristöä ja kansalaisia. Tulli edistää EU-sisämarkkinoiden toimivuutta sekä yritysten tasapuolisia kilpailuedellytyksiä. Tulli toteuttaa lakisääteisiä tehtäviä kaikkien 11 ministeriön sekä valtioneuvoston kanslian toimialueella.\nTullin yhtenä tehtävänä on toteuttaa valtakunnallista harmaan talouden ja talousrikollisuuden torjunnan strategiaa, jolla muun muassa tehostetaan rikoshyödyn jäljittämistä ja poisottamista, minimoidaan rikollisuudella saatavia hyötyjä sekä kasvatetaan rikollisen toiminnan kiinnijäämisen riskiä. Tullissa toteutus ei rajoitu yksinomaan verovahinkojen ja rikoshyödyn minimoimiseen, vaan Tullin toiminnalla puututaan myös laajemmin kansainvälisen kaupan säännöstelyrikkomuksiin sekä YK:n ja EU:n pakotteiden toimeenpanoon. Lisäksi Tulli suorittaa verovalvontaa Verohallinnon kantovastuulle kuuluviin verolajeihin ja kohdentaa toimintaa mm. verovajeen arviointia hyödyntäen.\nTulli on ainoa viranomainen, joka valvoo ulkomaankauppaan liittyvää tavaravirtaa ja rajat ylittävien matkustajien matkatavaroita. Kysymys on merkittävästä tehtävästä yhteiskunnan suojaamisessa. Tullin rooli sisäisessä turvallisuudessa liittyy ensisijaisesti tavaravirran valvontaan ja sitä kautta tulevien uhkien torjuntaan. Nämä tehtävät Tulli on yhä vähenevistä resursseista ja vanhentuneesta valvontateknologiasta huolimatta toistaiseksi onnistunut toteuttamaan tehokkaasti. Tulli on poiminut rahdin, postilähetysten ja matkatavaroiden joukosta riittävällä tehokkuudella huumeet, aseet ja räjähteet, muut vaaralliset aineet sekä kieltojen ja rajoitusten alaiset tavarat. Tulli on resurssiensa puitteissa läsnä kaikilla Suomen rajoilla. Schengen-alueen sisärajoilla Tulli on usein käytännössä ainoa viranomainen, jonka rajan ylittäjä kohtaa.\nTulli harmaan talouden ja talousrikollisuuden torjujana\nTullin keskeisiin tavoitteisiin kuuluu se, että Tulli kantaa tehokkaasti sen kantovastuulla olevat verot ja torjuu harmaata taloutta. Harmaan talouden ja talousrikollisuuden torjuntaan sekä verovajeen vähentämiseen tähtäävät toimet sisältyvät laaja-alaisesti Tullin eri toimintoihin läpi koko organisaation ja nähdään koko henkilöstön yhteisenä tehtävänä. Veronkannon oikeellisuutta varmistetaan lukuisin eri keinoin, niin ennakoivien toimenpiteiden kuin myös reaaliaikaisen ja jälkikäteisen valvonnan avulla. Harmaan talouden ja verovajeen torjunnassa on keskeisessä roolissa viranomaisyhteistyö, jota Tulli tekee tiiviisti useiden koti- ja ulkomaisten viranomaisten kanssa. Tullilla on merkittävä rooli kansainvälisen järjestäytyneen talousrikollisuuden torjunnassa.\nTullissa harmaan talouden torjunta ilmenee sekä laillisen toiminnan valvontana että laittoman toiminnan paljastamisena. Kun Tullin koko prosessi on hiottu tukemaan poikkeamien esille nostamista ja mahdollisten laittomuuksien paljastamista, voidaan Tullin sanoa olevan keskeinen toimija harmaan talouden ja rajat ylittävän rikollisuuden torjunnassa. Tullin harmaan talouden torjunnan päämääränä on torjua sekä yhteiskunnalle että yrityksille harmaasta taloudesta ja epäterveestä kilpailusta aiheutuvia haittoja.\nSyyttäjän tehtävät harmaan talouden rikosasioissa\nHarmaa talous näkyy syyttäjän työssä siinä vaiheessa, kun harmaan talouden torjuntatoimenpiteet ovat johtaneet rikosilmoituksiin ja konkreettisiin rikosepäilyihin. Syyttäjän tehtävänä on olla aktiivisesti mukana jo rikosasian esitutkintavaiheessa ja saattaa asia päätökseen, eli lainvoimaiseen tuomioon. Tekijöiden saattaminen lainvoimaisesti rikosvastuuseen kestää näissä prosesseissa tyypillisesti useita vuosia.\nSyyttäjän tehtävänä on rikosvastuun toteuttaminen. Tämä tarkoittaa harmaan talouden ilmiöissä sitä, että syyttäjä päättää syyteharkinnassa, onko yksittäisessä asiassa perusteita katsoa jonkin rikoksen tunnusmerkistön täyttyvän. Harmaan talouden rikokset ovat useimmiten verorikoksia, velallisen rikoksia, kirjanpitorikoksia, työeläkevakuutusmaksupetoksia ja rekisterimerkintärikoksia. Mukana on myös korruptiorikoksia, petoksia, avustuspetoksia ja rahanpesua.\nSyyttäjän on pääsääntöisesti nostettava syyte, kun siihen on esitutkinnassa kertyneen näytön perusteella todennäköiset syyt. Rikosasia tulee vireille käräjäoikeudessa syyttäjän haastehakemuksella ja etenee siitä valmistelujen jälkeen pääkäsittelyyn. Tavanomaista on, että käräjäoikeuskäsittelyn jälkeen asiaa puidaan toistamiseen hovioikeudessa ja usein siihen pyritään saamaan vielä muutoksenhakulupa korkeimmalta oikeudelta.\nRikosketjulla tarkoitetaan kaikkia viranomaisia, jotka osallistuvat rikosten selvittämiseen. Verorikosasioissa rikosketjussa on mukana koko sen keston ajan syyttäjän lisäksi Verohallinnon asianvalvoja. Varmin tae rikosvastuun tehokkaaseen toteuttamiseen harmaan talouden rikoskokonaisuuksissa on esitutkintaviranomaisen, syyttäjän ja asianvalvojan tiivis yhteistyö esitutkinnan alusta alkaen. Tämä mahdollistaa myös rikoshyötyä koskevien vaatimusten menestymisen tuomioistuimissa.\nHarmaan talouden rikosasioilla, kuten kaikilla talousrikosasioilla on paljon kansainvälisiä kytkentöjä. Syyttäjän tehtävät korostuvat tällöin entisestään jo esitutkinnassa.\nHarmaan talouden syyttäjät\nVaativimmat ja laajimmat harmaan talouden rikoskokonaisuudet ovat syyttäjälaitoksessa talousrikoksiin erikoistuneiden syyttäjien vastuulla. Talousrikoksiin erikoistuneiden syyttäjien on seurattava niin alan kansallista kuin eurooppalaista oikeuskäytännön kehittymistä niin, että syyttäjä voi ohjeistaa uusien harmaan talouden kokonaisuuksien esitutkintaa kulloinkin vallitsevan oikeuskäytännön mukaisesti.\nTalousrikosoikeudenkäynnit kestävät usein muutamasta viikosta useisiin kuukausiin. Pelkästään suulliset pääkäsittelypäivät käräjäoikeudessa saattavat kestää yli puoli vuotta. Tällä hetkellä talousrikoksiin erikoistuneita syyttäjiä työllistävät erityisesti pääkaupunkiseudulla laajat – lähinnä rakennusalan – ns. kuittikauppajutut, korruptiojutut ja ns. alv-petokset. Nämä erittäin laajat oikeudenkäynnit sitovat jokainen usean syyttäjän työpanoksen.\nLisäksi talousrikoksia hoitavilla syyttäjillä on hoidettavana huomattavan paljon velallisen rikoksia koskevia kokonaisuuksia tehokkaan pesänhoitojärjestelmän ansioista. Tällä hetkellä talousrikoksiin erikoistuneilla syyttäjillä on vastuullaan rikosketjun eri vaiheissa harmaan talouden rikosasioiden lisäksi useita vaativia ja suuritöisiä kansainväliseen liiketoimintaan liittyviä petos- ja rahanpesurikosepäilyjä samoin kuin erilaisia arvopaperimarkkinarikoksia.\nValtiovarainministeriön (VM) visiona on rakentaa tulevien sukupolvien taloudelle ja hyvinvoinnille vakaa perusta. Strategian ydinajatus on, että VM turvaa tulevaa. Valtiovarainministeriö tekee vuosittain valtion talousarvion sekä valmistelee muun muassa verotusta koskevan lainsäädännön.\nTehtävät ja hallinto\nValtiovarainministeriö valmistelee hallituksen talous- ja finanssipolitiikkaa, tekee vuosittain valtion talousarvion sekä toimii veropolitiikan asiantuntijana. Ministeriö vastaa myös rahoitusmarkkinapolitiikan valmistelusta sekä kuntahallinnon lainsäädännön ja kuntatalouden kehittämisestä. VM valmistelee periaatteet julkisen hallinnon kehittämiseksi, kehittää valtionhallinnon ohjausjärjestelmiä ja näyttää suuntaa julkisen hallinnon digitalisaatiolle. Ministeriön laajaan tehtäväkenttään kuuluu lisäksi valtion työnantaja- ja henkilöstöpolitiikka. VM tekee myös paljon kansainvälistä yhteistyötä. Ministeriö osallistuu Euroopan unionin ja monien kansainvälisten järjestöjen ja rahoituslaitosten toimintaan.\nMinisteriössä on kansantalous-, budjetti-, vero- ja rahoitusmarkkinaosastot sekä kunta- ja aluehallinto-osasto, julkisen hallinnon ICT-osasto ja valtionhallinnon kehittämisosasto, jonka yhteydessä toimii myös Valtion työmarkkinalaitos. Ministeriön sisäisestä hallinnosta vastaa kehittämis- ja hallintotoiminto, jonka yhteydessä toimii viestintä. Suoraan johdon alaisuudessa toimii EU-sihteeristö ja kansainväliset rahoitusasiat -yksikkö. Lisäksi ministeriössä toimii valtiovarain controller -toiminto.\nValtiovarainministeriön hallinnonalan virastoja ovat Verohallinto, Tulli, Finanssivalvonta, Rahoitusvakausvirasto, aluehallintovirastot, maistraatit, Valtion taloudellinen tutkimuskeskus, Valtiokonttori, Tilastokeskus, Väestörekisterikeskus sekä Valtion talous- ja henkilöstöhallinnon palvelukeskus. Senaatti-kiinteistöt on valtion liikelaitos. HAUS kehittämiskeskus sekä Hansel ovat valtion osakeyhtiöitä. Valtion eläkerahasto sekä Kuntien eläkevakuutus ja Kuntien takauskeskus kuuluvat myös ministeriön hallinnonalaan.\nValtiovarainministeriön vero-osasto toimii hallituksen veropolitiikan asiantuntijana. Osaston tehtävänä on verojärjestelmän kehittäminen ja veropoliittisten toimenpiteiden vaikutusten arviointi. Se valmistelee verolait ja osallistuu vero- ja tullihallinnon kehittämiseen. Vero-osasto valmistelee Suomen ja muiden maiden väliset verosopimukset ja edustaa Suomea EU:ssa vero- ja tulliasioiden valmistelussa. Valtiovarainministeriön vero-osaston edustaja on mukana myös talousrikostorjunnan johtoryhmässä, jossa on valmisteltu harmaan talouden torjunnan strategia sekä harmaan talouden ja talousrikollisuuden torjunnan toimenpideohjelma.\nHarmaan talouden torjunnalla on vahva rooli pääministeri Rinteen hallituksen ohjelmassa. Ohjelma sisältää muun muassa erillisen 20 kohtaisen liitteen harmaan talouden vastaisista toimista. Harmaan talouden vastaisiin toimiin varataan hallitusohjelmassa myös rahoitusta.\nValtiovarainministeriön toimialalla hallitusohjelma sisältää muun muassa kirjauksen, jonka mukaan rakennusalalla jo käytössä oleva veronumero otetaan käyttöön telakoilla. Myös alustatalouden asettamat haasteet verovalvonnalle on huomioitu hallitusohjelmassa. Verottajalle mahdollistetaan tarvittavat lainsäädännölliset ja teknologiset keinot, joilla se voi mahdollisimman automaattisesti kerätä digitaalisen alustatalouden toimijoiden tiedot verotuksen käyttöön.\nVerohallinto taklaa veropetoksia tehokkaasti\nVerohallinto on tehostanut vakavamman harmaan talouden torjuntaa. Tehtävään erikoistunut henkilöstö, valvonnan ajantasaisuus ja viranomaisten välisen tietojenvaihdon kehittyminen yhdessä vertailutiedon laajan hyödyntämisen kanssa ovat avainasemassa. Verohallinnolla on merkittävä rooli harmaan talouden torjunnassa käsittäen niin verotukseen liittyvät rikokset kuin muunkin talousrikollisuuden. Yhteistyö Verohallinnon ja muiden viranomaisten välillä varmistaa kokonaisvaltaisen lähestymistavan harmaan talouden eri ilmiöiden tunnistamisessa, torjumisessa sekä valvonnassa.\nUusia ilmiöitä rantautuu Suomeen, haasteet kasvavat\nHarmaan talouden toimijat ovat usein kansainvälisiä ja mukana on sekä ammattimaista toimintaa että järjestäytynyttä rikollisuutta. Myös ulkomaisten yritysten ja työntekijöiden määrä Suomessa on kasvanut, mikä näkyy valvonnan uusina haasteina. Esimerkiksi pimeän työvoiman valvonta vaatii entistä enemmän viranomaisten välistä yhteistyötä. Identiteettien väärinkäyttöä hyödynnetään talousrikoksissa, kuten veronpalautuksiin liittyvissä petoksissa. Hyvinvointiyhteiskunnan hyväksikäyttö monin eri tavoin on ilmiö, joka on tunnistettu kaikissa Pohjoismaissa.\nSähköinen kauppa, lukuisat vaihtoehtoiset maksutavat ja -alustat, virtuaalivaluutat ja jakamistalous erilaisine variaatioineen luovat harmaan talouden torjunnalle haasteita. Kirjanpito ja muu taloudellinen dokumentaatio voidaan säilyttää erilaisissa pilvipalveluissa, joihin pääseminen voi olla valvoville viranomaisille vaikeaa. Liiketoimintaa harjoitetaan Suomessa ulkomailta johdettuna ilman, että hoidetaan lakisääteiset ilmoitus- ja maksuvelvoitteet täällä.\nMonenlaiset rikokset, verorikokset mukaan lukien, ovat nivoutuneet toisiinsa. Tosiasioiden selvittäminen on monimutkaista, jonka takia sekä kotimaisen että kansainvälisen viranomaisyhteistyön ja tietojenvaihdon merkitys korostuu entisestään.\nVerohallinto pysäyttää petosten tekijät mahdollisimman varhaisessa vaiheessa\nNiin perinteiset kuin uudetkin harmaan talouden ilmiöt edellyttävät Verohallinnolta nopeaa reagointia. Harmaan talouden torjunnassa Verohallinto on entistä enemmän keskittynyt harmaan talouden toimintamahdollisuuksien estämiseen jo varhaisessa vaiheessa jälkikäteisen valvonnan sijaan.\nVerohallinnon harmaan talouden torjunnan ytimen muodostavat petollisen toiminnan pysäyttävä rekisteröintitoiminto ja tehokas valvonta. Tehtävät poikkeavat monelta osin perinteiseksi mielletyistä verotustehtävistä.\nVerotarkastus on harmaan torjunnan raskain ase\nMerkittävä osa Verohallinnon havaitsemista verorikoksista tulee ilmi verotarkastusten yhteydessä, ja monesti harmaan talouden verotarkastus on ainoa keino selvittää tapauksen tosiseikat oikean veron määräämiseksi ja tarvittaessa asian esitutkintaan saattamiseksi. Harmaan talouden verotarkastusten yhteydessä tehdään myös havaintoja muista väärinkäytöksistä ja laiminlyönneistä, joista annetaan tietoja muille valvoville viranomaisille.\nVeronkantoyksikkö edustaa veronsaajia verorikosasioissa\nVerohallinto käyttää veronsaajien puhevaltaa rikosasioissa, jotka liittyvät Verohallinnon veroihin ja maksuihin. Rikosasioissa Verohallintoa edustavat Veronkantoyksikön rikosasioihin perehtyneet asianvalvojat. Asianvalvoja tekee rikosilmoituksen ja edustaa veronsaajia sekä varsinaisessa rikosasiassa että myös rikoksesta johtuvaa vahingonkorvausta koskevassa asiassa.\nUseimmiten rikosilmoitus tehdään verovalvonnasta tulevan aloitteen perusteella, mutta rikosepäilyjä tulee myös sidosryhmiltä. Jos syyttäjä nostaa syytteen, asianvalvoja esittää vahingonkorvausvaatimuksen. Tuomion jälkeen asianvalvoja päättää mahdollisesta muutoksenhausta ja hoitaa asiaa myös ylemmissä oikeusasteissa.\nTuotamme tietoa harmaasta taloudesta\nYhteistyön merkitys kasvaa jatkuvasti\nNiin etukäteen tapahtuvat torjuntatoimenpiteet kuin jälkikäteinenkin valvonta edellyttävät monesti saumatonta yhteistyötä useiden eri viranomaisten kesken. Verohallinnon tärkeimpiä yhteiskumppaneita ovat esitutkintaviranomaiset, joiden kanssa tietojenvaihto on kattavaa. Esimerkiksi viranomaisyhteistyönä tehtävissä verotarkastuksissa yhteistoiminta on pitkälle kehittynyttä. Reaaliaikaista viranomaisyhteistyötä esitutkintaviranomaisten kanssa kehitetään jatkuvasti. Lisäksi käytännön yhteistyötä on lisätty uusien yhteistyöviranomaisten kanssa.\nOikeusministeriö vaalii oikeusturvaa\nOikeusministeriö ylläpitää ja kehittää oikeusjärjestystä ja oikeusturvaa sekä huolehtii demokratian rakenteista ja kansalaisten perusoikeuksista. Ministeriö vastaa keskeisimpien lakien valmistelusta, oikeuslaitoksen toimintakyvystä ja tuomioiden täytäntöönpanosta. Osana valtioneuvostoa oikeusministeriö luo oikeuspolitiikan linjoja, kehittää säädöspolitiikkaa ja ohjaa hallinnonalaansa.\nOikeusministeriö osallistuu harmaan talouden ja talousrikollisuuden torjuntaan valmistelemalla toimialalleen kuuluvaa lainsäädäntöä, esimerkiksi rikosoikeuden ja prosessioikeuden alueella. Oikeusministeriö osallistuu myös muiden ministeriön lainvalmisteluhankkeisiin, jotka koskettavat oikeusministeriön toimialaa. Oikeusministeriön yhteydessä toimii viranomaisyksikköjä kuten rikosrekisteriä ylläpitävä Oikeusrekisterikeskus ja erinäisiä lautakuntia.\nOikeusministeriö osallistuu toimialaansa koskevien asioiden valmisteluun ja käsittelyyn Euroopan unionissa sekä kansainvälisten sopimusten valmisteluun ja sopimusten toimeenpanon valvontaan esimerkiksi niihin liittyvissä maatarkastuksissa.\nOikeusministeriöllä on pohjoismaista yhteistyötä ja kansainvälistä oikeushoitoa samoin kuin valtioiden välistä rikosoikeudellista yhteistyötä koskevia tehtäviä, jotka voivat koskea myös talousrikollisuutta. Oikeusministeriö tai sen yksikkö toimii monien kansainvälisten sopimusten ja Euroopan unionin instrumenttien keskusviranomaisena.\nKorruption vastainen työ\nOikeusministeriö toimii korruptionvastaisen työn kansallisena koordinaatioviranomaisena. Oikeusministeriön korruptionvastainen työ liittyy kiinteästi myös harmaan talouden torjuntaan. Muun muassa lahjusrikosepäilyt näyttäisivät tutkimusten mukaan liittyvän tiiviisti myös muuhun talousrikollisuuteen ja erityisesti harmaaseen talouteen. Esimerkiksi rakennusalalla urakoista päättävien tahojen lahjonnalla tai muulla epäasiallisella vaikuttamisella mahdollistetaan otollinen toimintaympäristö muulle rikolliselle toiminnalle ja samalla myös vääristetään kilpailua.\nHarmaan talouden torjunnassa oikeusministeriö pyrkiikin yhdessä muiden viranomaisen ja sidosryhmien kanssa kiinnittämään entistä enemmän huomiota korruption torjuntaan, jotta harmaan talouden toimijoiden mahdollisuuksia tuottoisaan rikolliseen toimintaan pystytään heikentämään. Korruption vastaisen työn koordinaatioviranomaisena ministeriö muun muassa johtaa ja koordinoi korruption torjuntaa ja ennaltaehkäisyä koskevia kehityshankkeita, tukee eri viranomaisten korruptionvastaista työtä ja johtaa korruptionvastaista yhteistyöverkostoa, joka edistää kansallisella tasolla tapahtuvaa korruptionvastaista työtä.\nUlosottolaitos torjuu harmaata taloutta ja talousrikollisuutta\nUlosottolaitos on osa oikeuslaitosta ja se panee täytäntöön tuomioistuimien antamia tuomioita sekä perii suoraan ulosottokelpoisia saatavia, kuten veroja, sakkoja tai vakuutusmaksuja. Ulosotto pyrkii estämään harmaata taloutta ja talousrikollisuutta laissa säädettyjen tehtäviensä kautta eli tehokkaalla ulosottoperinnällä.\nUlosotto toimii aktiivisesti harmaan talouden torjunnassa ja rikoshyödyn poisottamisessa muiden viranomaisten, kuten poliisin, Tullin ja Verohallinnon kanssa. Ulosotolla on tehtäviensä suorittamiseksi laajat tiedonsaantioikeudet ja esimerkiksi keinotekoisia varallisuusjärjestelyjä voidaan tarvittaessa sivuuttaa. Velallisen velvollisuus on antaa ulosottoviranomaiselle oikeita tietoja. Ulosottomenettelyssä tietojen salaaminen tai väärien tietojen antaminen on säädetty rikoslaissa rangaistavaksi.\nJos ulosottomies havaitsee, että täytäntöönpanoa pyritään välttelemään siirtämällä omaisuutta velkojien ulottumattomiin, on ulosotolla tätä varten erikoisperintäyksiköitä, joissa keskitytään suurta työmäärää vaativien tapausten selvittämiseen ja niihin liittyviin toimenpiteisiin.\nErikoisperinnässä käsiteltävien velallisten ja velkojille tilitettävien rahasaatavien määrät vaihtelevat suuresti vuosittain. Vuonna 2020 selvitettäväksi otettiin 253 velallista ja käsiteltiin 332 velallista. Erikoisperinnän perintätulos oli vuonna 2020 noin 29 miljoonaa euroa.\nUlosmittauskelpoinen omaisuus muutetaan rahaksi\nVelalliselta ulosmitataan yleisimmin palkkaa tai muita tuloja. Lisäksi voidaan ulosmitata mm. pankkitilejä, ajoneuvoja sekä asuntoja ja kiinteistöjä tai muuta rahaksi muutettavaa omaisuutta, kuten virtuaalivaluuttoja.\nKun asia tulee vireille ulosotossa, saa velallinen ulosottovirastosta asiaansa koskevan vireilletuloilmoituksen sekä maksukehotuksen. Jos maksua ei vielä tämän jälkeenkään saada, ulosmitataan summa velallisen tuloista, rahavaroista tai omaisuudesta. Velallisen omaisuutta voidaan myös myydä velkojen kattamiseksi. Saadut rahat tilitetään velkojalle.\nMikäli velkaa ei makseta ja velallisella ei ole ulosmittauskelpoista tuloa tai omaisuutta, todetaan velallinen ulosotossa varattomaksi. Tästä rekisteröityy luottotietorekisteriin maksuhäiriömerkintä.\nTalousvaikeudet voivat houkutella pimeään työhön\nTalousvaikeuksiin joutuminen saattaa pienelle osalle ulosottovelallisista aiheuttaa kiusauksen pimeän työn tekemiseen, omaisuuden piilottamiseen tai yritystoiminnassa pakollisten työnantaja- tai muiden velvoitteiden laiminlyömiseen.\nUlosottoviranomaisen viesti on selvä. Velkaongelmista on mahdollista selviytyä. Ulosotolla on velvollisuus neuvoa velkaongelmiin joutuneita asiakkaitaan kääntymään tarvittaessa muun avun, kuten talous- ja velkaneuvonnan tai sosiaalitoimen puoleen. Oman talouden hallintaan saaminen edesauttaa myös sitä, että tulojen hankkiminen työstä tai yritystoiminnasta tapahtuu laillisesti.\nKonkurssiasiamies - konkurssiasiamiehen toimisto\nKonkurssiasiamies on konkurssipesien hallinnon valvontaa hoitava itsenäinen erityisviranomainen, joka toimii hallinnollisesti oikeusministeriön yhteydessä. Konkurssiasiamiehen toimistolla on toimipaikat Helsingissä ja Tampereella. Konkurssiasiamiehen tehtävänä on huolehtia siitä, että konkurssi- ja yrityssaneerausmenettelyt toimivat niille asetettujen tavoitteiden mukaisesti tehokkaasti, taloudellisesti ja joutuisasti.\nHarmaan talouden ja talousrikollisuuden torjunta sekä ennalta ehkäiseminen muodostavat keskeisen osan konkurssiasiamiehen toiminnasta. Velallisen tilien ja toiminnan tarkastaminen ja julkisselvitykseen siirtyminen ovat osoittautuneet toimiviksi tavoiksi selvittää konkursseihin liittyviä taloudellisia väärinkäytöksiä ja muita epäselvyyksiä. Konkurssiasiamies tekee aktiivista yhteistyötä muiden harmaan talouden ja talousrikollisuuden torjuntaan osallistuvien viranomaisten kanssa.\nKonkurssiasiamies voi määrätä tehtäväksi velallisen toiminnasta erityistarkastuksen, jonka laatii auktorisoitu tilintarkastaja. Konkurssiasiamiehen teettämillä erityistarkastuksilla pyritään selvittämään velallisen toiminnassa tapahtuneita väärinkäytöksiä ja mahdollisia takaisinsaantiperusteita. Tarkastus voidaan määrätä tehtäväksi myös rauenneissa konkursseissa, joissa pesän varat eivät ole riittäneet konkurssimenettelyn jatkamiseen.\nTarkastuksen kustannukset maksetaan valtion varoista. Kustannukset peritään takaisin konkurssipesältä valtiolle, jos tarkastus on ollut konkurssipesän kannalta tarpeellinen ja sen avulla on onnistuttu kerryttämään konkurssipesään varoja.\nJulkisselvityksen avulla voidaan toteuttaa rikos- ja vahingonkorvausvastuita, puuttua konkurssitilanteiden ei-toivottuihin lieveilmiöihin kuten saattohoitotapauksiin ja konkurssiketjuihin sekä toteuttaa liiketoimintakieltoja sekä vaatia oikeustoimien peräytymistä takaisin konkurssipesään.\nJulkisselvitystä voidaan pitää yhteiskunnan kannalta taloudellisesti kannattavana toimintana, sillä päättyneistä julkisselvityspesistä valtiolle perityt kustannukset ja velkojille maksetut jako-osuudet ylittävät pääsääntöisesti valtion varoista maksettujen julkisselvityskustannusten määrän.\nSosiaali- ja terveysministeriö osallistuu harmaan talouden torjuntaan toimeenpanemalla muiden viranomaisten kanssa valtioneuvoston hyväksymää harmaan talouden ja talousrikollisuuden torjunnan strategiaa ja toimenpideohjelmaa. Sosiaali- ja terveysministeriön hallinnonalan virastot ja laitokset torjuvat harmaata taloutta oman toimialansa ja toimivaltuuksiensa mukaisesti yhteistyössä muiden viranomaisten kanssa. Sosiaali- ja terveysministeriön hallinnonalan harmaan talouden torjunta painottuu erityisesti työelämän lainsäädännön noudattamiseen ja alkoholia koskevien säännösten valvontaan.\nAlkoholia koskevien säännösten valvonta\nSosiaali- ja terveysalan lupa- ja valvontaviraston (Valvira) tehtävänä on varmistaa ohjauksen keinoin, että yhtenäinen käytäntö toteutuu alkoholin anniskelun ja vähittäismyynnin lupa- ja valvontatoiminnassa koko maassa. Valvira toimii myös alkoholijuomien tukkumyynnin ja valmistuksen lupa- ja valvontaviranomaisena. Määritellyn tehtäväjaon mukaisesti aluehallintovirastot valvovat alueellaan tapahtuvaa alkoholin anniskelu- ja vähittäismyyntitoimintaa. Yhteistyössä Valviran kanssa aluehallintovirasto ehkäisee valvontatoiminnalla harmaan talouden ja talousrikollisuuden esiintymistä alkoholielinkeinossa.\nTyöelämän lainsäädännön noudattaminen\nTyösuojeluviranomaiset osallistuvat harmaan talouden torjuntaan valvomalla, että työnantajat käyttävät vain sellaista työvoimaa, jolla on työnteko-oikeus Suomessa ja noudattavat työsuhteissa lainsäädännön minimiehtoja sekä käyttävät vuokratyössä ja alihankinnassa vain sellaisia yhteistyökumppaneita, jotka ovat huolehtineet yhteiskuntavelvoitteistaan. Työsuojeluviranomaiset valvovat yhdessä Verohallinnon kanssa, että rakennustyömaalla työskentelevillä työntekijöillä on kuvallinen tunnistekortti, jossa on veronumero.\nTyösuojeluviranomainen valvoo työelämän pelisääntöjen noudattamista\nTyösuojeluviranomainen valvoo, että työsuhteen vähimmäisehtoja noudatetaan ja etteivät yritykset saa itselleen taloudellista etua laiminlyömällä niille kuuluvia lakisääteisiä maksuja ja velvoitteita. Työsuojeluviranomainen valvoo, etteivät yritykset käytä vuokratyössä ja alihankkijoina sellaisia yrityksiä, jotka eivät ole huolehtineet niille kuuluvista velvoitteista. Tehostamalla tiedonvaihtoa ja yhteistyötä muiden viranomaisten kanssa työsuojeluviranomainen on mukana taklaamassa pimeän työvoiman käyttöä ja sosiaalietuuksien väärinkäytöksiä.\nUlkomaisen työvoiman ja lähetettyjen työntekijöiden valvonta osana harmaan talouden ehkäisyä\nTyösuojeluviranomainen valvoo ulkomaalaisten ja lähetettyjen työntekijöiden työsuhteen vähimmäisehtoja eli sitä, että ulkomaalaisille työntekijöille maksetaan Suomessa tehdystä työstä työehtosopimusten mukaista palkkaa. Tavoitetilana on, että työntekijöiden työsuhteen vähimmäisehdot ovat vähintään lainsäädännön edellyttämällä tasolla. Työsuojeluviranomaiset valvovat, että työnantajat käyttävät ainoastaan sellaista ulkomaista työvoimaa, jolla on työnteko-oikeus Suomessa. Työnteko-oikeudettomilla työntekijöillä on suuri riski joutua taloudellisen ahdingon ja riippuvaisen aseman johdosta hyväksikäytetyiksi. Lisäksi valvotaan, että lähettävä yritys on tehnyt ennen työnteon aloittamista ilmoituksen työntekijöiden lähettämisestä Suomeen.\nTilaajavastuulla terveempää kilpailua\nTyösuojeluviranomainen valvoo, että tilaajina toimivat työnantajat käyttävät vuokratyössä ja alihankinnassa sellaisia sopimuskumppaneita, jotka täyttävät tilaajan selvitysvelvollisuutta koskevan lain mukaiset velvoitteensa (mm. verojenmaksun ja eläkevakuutusmaksujen osalta). Tilaajavastuulain valvonnalla varmistetaan, että tilaajat huolehtivat, etteivät he tee sopimusta liiketoimintakiellossa olevan tahon kanssa tai sellaista sopimusta, että tilaajan olisi täytynyt tietää, ettei sopimuspuolella ole tarkoitus noudattaa lakisääteisiä maksuvelvoitteitaan (ns. alihintainen sopimus).\nRakennusalan harmaan talouden valvontatoimet\nTyösuojeluviranomainen valvoo, että rakennusalalla toimijat (rakennuttajat, päätoteuttajat ja työnantajat) huolehtivat, että kaikilla rakennustyömailla työskentelevillä työntekijöillä on kuvallinen tunnistekortti, jossa on julkiseen veronumerorekisteriin merkitty veronumero. Lisäksi viranomainen valvoo, että rakennustyömaan päätoteuttajalla on työmaalla ajantasainen luettelo työmaalla työskentelevistä työntekijöistä.\nAjankohtaiset harmaan talouden ilmiöt työsuojeluvalvonnassa\nUlkomaalaisvalvonnassa on todettu aiempaa enemmän työnteko-oikeudettomia työntekijöitä. Valvonnan parempi suuntaaminen ja valvontamenetelmien kehittyminen osaltaan selittää ilmiötä. Kielteisen päätöksen saaneet turvapaikanhakijat ovat yhtenä syynä työnteko-oikeudettomien määrän kasvuun.\nTyösuojelun vastuualue on ollut keskeisessä asemassa työsuojeluviranomaiselle kuuluvissa harmaan talouden torjuntaan liittyvissä valvontatehtävissä. Rakennusalalla on kattavalla valvonnalla, lainsäädäntömuutosten avulla sekä aktiivisella yhteistyöllä sidosryhmien ja muiden viranomaisten kanssa saatu hyviä tuloksia erityisesti tilaajavastuulain noudattamisessa. Lisäksi rakennusalalla tehty suunnitelmallinen veronumeroiden ja henkilötunnisteiden valvonta on vähentänyt rakennustyömailta ns. pimeän työvoiman käyttöä. Tämä näkyy Tilastokeskuksen laatimista tilastoista, joissa on verrattu rakennusalalla maksettujen ja Verohallinnolle ilmoitettujen palkkojen määrää suhteessa työvoimaan.\nUutena ilmiönä valvonnassa on noussut esille tilanteita, joissa perinteisesti työsuhteessa tehtävä työ on järjestetty kevytyrittäjyytenä ns. laskutusosuuskunnan kautta. Järjestely ei aina ole ongelmaton ja joissakin tapauksissa on epäselvää, onko kyse kuitenkin työsuhteisesta työstä, jossa työnantaja määrää esimerkiksi työajat ja työn toteuttajan.\nEläketurvakeskus valvoo työnantajien ja yrittäjien työeläkevakuuttamista\nEläketurvakeskuksen (ETK) yksi lakisääteinen tehtävä on työeläkevakuuttamisen valvonta. Jättämällä työeläkevakuuttamisen hoitamatta työnantaja saa perusteetonta kilpailuetua verrattuna työnantajavelvoitteensa hoitaviin työnantajiin. Laajojen rekisterivertailujen sekä toisilta viranomaisilta saatujen impulssien avulla ETK torjuu harmaata taloutta.\nTyönantajat hoitavat eläkevakuuttamisen pääosin oikein\nTyöeläkevakuutusmaksu on keskimäärin 24,4 % palkkasummasta. Yhdenvertaisen kilpailu-asetelman tai harmaan talouden torjunnan kannalta ei ole yhdentekevää, miten työnantajat lakisääteiset työnantajavelvoitteet – kuten eläkevakuuttamisen – hoitavat. Valvonnan tulosten perusteella valtaosa työnantajista vakuuttaa työntekijänsä oikein.\nETK:n valvonnan tulokset ovat 2010-luvulla olleet tasaisia. Eläkevakuutuksista puuttunut palkkasumma on ollut 100–120 miljoonaa vuodessa, mikä on noin 0,2 % vuosittain työntekijän eläkelain mukaan vakuutettavasta palkkasummasta.\nKaikilta toimialoilta löytyy yrityksiä, jotka joko tahallaan tai vahingossa vakuuttavat työntekijänsä puutteellisesti. Eniten puutteita löytyy työvoimavaltaisilta aloilta, kuten rakennusalalta.\nETK:n valvonta torjuu harmaata taloutta\nETK:n yksi lakisääteinen tehtävä on työeläkevakuuttamisen valvonta. ETK valvoo työntekijän eläkelain (TyEL) ja yrittäjän eläkelain (YEL) mukaista työeläkevakuuttamista.\nValvonnalla varmistetaan, että Suomessa toimivat työnantajat ja yrittäjät ovat vakuuttamiseen liittyvien velvoitteiden suhteen yhdenvertaisessa asemassa. Näin valvonta edistää yritysten välistä tasavertaista kilpailua sekä ehkäisee harmaata taloutta. Työeläkevakuuttamisen valvonnalla ETK varmistaa työntekijöille lain mukaan kuuluvan eläketurvan. Vakuuttamisen valvonta tukee eläkelaitosten vakuutusten hoitoa ja vakuutusmaksujen perintää sekä siten osaltaan turvaa työeläkejärjestelmän rahoituspohjaa.\nETK:n valvonta on kattavaa ja ajantasaista\nETK hoitaa valvontaa yhteistyössä eläkeyhtiöiden sekä eri viranomaisten kanssa. Valvontaa varten ETK:lla on oikeus saada työnantajilta sekä viranomaisilta tietoja. Jos työnantaja ei vapaaehtoisesti täytä vakuuttamisvelvollisuuttaan, ETK tekee pakkovakuutuksen.\nETK pyrkii ennaltaehkäisemään vakuuttamisen laiminlyöntejä tiedottamisella. Esimerkiksi kaikki uudet toimintansa aloittavat yrittäjät saavat ETK:lta tiedotekirjeen vakuuttamisvelvollisuudesta.\nETK:n tekemät laajat massatietoon perustuvat rekisterivertailut varmistavat valvonnan kattavuuden sekä ajantasaisuuden. Lisäksi valvontaan nousee tapauksia yksittäisten työntekijätiedustelujen, niin kutsuttujen riskikohteiden seulonnan sekä viranomaisilmoitusten ja -yhteistyön kautta.\nYksi Työllisyysrahaston lakisääteisistä tehtävistä on työttömyysvakuutusmaksujen valvonta ja siten harmaan talouden torjunta. Työttömyysvakuutusmaksuja maksavat palkansaajat ja työnantajat, mutta maksun suorittamisesta huolehtii työnantaja. Työttömyysvakuutusmaksuilla rahoitetaan työttömyysturvaa ja edistetään palkansaajien osaamisen kehittämistä aikuiskoulutusetuuksilla.\nValvonnan pääpaino on ennaltaehkäisyssä\nSuomessa on noin 170 000 työnantajaa, joilla on velvollisuus maksaa työttömyysvakuutusmaksu. Työttömyysvakuutusmaksut hoidetaan pääasiassa hyvin. Valvontatietojemme perusteella suurin osa laiminlyönneistä ja ilmoitusten virheistä johtuvat inhimillisistä virheistä tai järjestelmävirheestä.\nValvomme, että työnantajat ovat täyttäneet työttömyysvakuutusmaksuvelvollisuutensa ja ilmoittaneet oikeat palkkatiedot maksujen perusteeksi. Työttömyysvakuutusmaksujen valvonta perustuu pääosin työnantajan ilmoittamien ja Verohallinnolta saatujen palkkatietojen vertailuun.\nLisäksi valvomme työnantajia viranomaisyhteistyön kautta saatavien tietojen perusteella. Teemme tiivistä yhteistyötä Eläketurvakeskuksen (ETK), Tapaturmavakuutuskeskuksen (TVK) ja Verohallinnon kanssa. Työttömyysvakuutusmaksujen valvonta tukee myös muiden lakisääteisten velvollisuuksien hoitamista ja siten torjuu harmaata taloutta.\nTyöllisyysrahaston tekemän valvonnan pääpaino on ennaltaehkäisyssä. Neuvomme ja autamme asiakkaitamme, jotta työttömyysvakuutusmaksut ilmoitetaan ja maksetaan oikein. 1.1.2019 alkaen saamme palkkasummatiedot kansallisesta tulorekisteristä, joiden perusteella työttömyysvakuutusmaksu määräytyy. Ajantasaisen tiedon ansiosta havaitsemme virheet aikaisempaa nopeammin, jolloin voimme ohjeistaa työnantajaa korjaamaan virheelliset tiedot tulorekisteriin. Näin määrättyjä maksuja tarvitsee oikaista jälkikäteen aikaisempaa vähemmän.\nYhteistyössä Tapaturmavakuutuskeskuksen kanssa lähetämme kaikille uusille työnantajille yhteisen uutiskirjeen, jossa kerromme työnantajan työttömyysvakuutusmaksuvelvollisuudesta sekä palkkojen ilmoittamisesta tulorekisteriin.\nLisätietoja Työllisyysrahaston verkkosivuilta www.tyollisyysrahasto.fi [.ﬁ]›\nTapaturmavakuutuskeskus valvoo työtapaturma- ja ammattitautivakuuttamista\nTapaturmavakuutuskeskus (TVK) torjuu harmaata taloutta valvomalla työnantajien vakuuttamisvelvollisuutta jälkikäteisesti. Jälkikäteisessä valvonnassa vertaillaan vakuutusrekisterissä olevia vakuutustietoja ja Verohallinnolta saatuja yritysten palkkatietoja. Työnantajat, jotka ovat maksaneet palkkaa työntekijöilleen, mutta joilta ei löydy työtapaturma- ja ammattitautivakuutusta, valitaan tutkittavien tapausten valvontalistalle.\nTapaturmavakuutuskeskus tutkii myös eri tavoin ilmiannetut laiminlyöntiepäilyt. Ilmiantoja voivat tehdä esimerkiksi työnantaja itse tai aluehallintoviranomainen. Pimeästi palkkoja maksaneet yritykset valvotaan Verohallinnon ilmoitusten perusteella.\nVakuuttamisvelvollisuuden tahallinen laiminlyönti on harmaan talouden toimintaa\nTyötapaturma- ja ammattitautivakuuttamisvelvollisuuden tahallinen laiminlyönti on harmaan talouden toimintaa samalla tavalla kuin muiden työnantajavelvoitteiden laiminlyönti. Vakuuttamisvelvollisuuden laiminlyönti vääristää yritysten välistä kilpailua ja lakisääteisiä maksuja jää perimättä.\nValvonnan lisäksi tiedottaminen torjuu harmaata taloutta\nUsein vakuuttamattomuuden syynä on tiedonpuute, jota ehkäistään tiedottamisella. TVK tiedottaa vakuuttamisvelvollisuudesta mm. niille työantajarekisteriin ilmoittautuneille, joilta vakuutus puuttuu. Tapaturmavakuutuskeskuksen valvonnan tavoitteena on, että kaikki Suomessa toimivat työnantajat hoitavat lain mukaisen vakuuttamisvelvollisuutensa.\nTyötapaturma- ja ammattitautivakuuttamisvelvollisuuden laiminlyönti tulee yritykselle kalliiksi\nVakuuttamisvelvollisuutensa laiminlyöneelle työnantajalle aiheutuu laiminlyönnistä maksuja. Maksuja ovat:\nlaiminlyöntimaksu, joka on enintään kolme kertaa vakuutusmaksua vastaavan maksun suuruinen\nomavastuu vahinkotapauksissa 5 140 euroon asti\nTyöantaja voidaan tietyssä tapauksissa tuomita myös tapaturmavakuutusmaksupetoksesta, josta rangaistus on enimmillään yksi vuosi vankeutta.\nTyö- ja elinkeinoministeriön toimiala ja harmaan talouden torjunta\nTyö- ja elinkeinoministeriön (TEM) keskeisenä tehtävänä on luoda hyviä edellytyksiä yritystoiminnalle ja elinkeinoelämälle ja vahvistaa tätä kautta kilpailukykyä sekä työllisyyttä. TEM vastaa yrittäjyyden ja innovaatiotoiminnan toimintaympäristöstä, työmarkkinoiden toimivuudesta ja työntekijöiden työllistymiskyvystä sekä alueiden kehittymisestä. Tavoitteena on toimintaympäristö, jossa yrityksillä on tasapuoliset toimintaedellytykset.\nTEM vastaa muun muassa julkisiin hankintoihin liittyvän lainsäädännön sekä kilpailu- ja työlainsäädännön valmistelusta ja kehittämisestä. Julkisten hankintojen avoin ja tehokas kilpailuttaminen sekä tarjoajien tasapuolinen ja syrjimätön kohtelu ovat keskeisiä periaatteita.\nTEM osallistuu harmaan talouden ja taloudellisen rikollisuuden torjuntaan lainsäädäntöä kehittämällä ja eri hankkeiden kautta varmistamalla, että harmaan talouden torjunta otetaan hankkeissa huomioon. Näitä ovat esimerkiksi hankintalain ja tilintarkastajien valvonnan uudistus sekä työelämää, lähetettyjä työntekijöitä ja tilaajanvastuuta koskeva lainsäädäntö.\nPimeän työn torjunta\nTEM on asettanut pimeän työn vastaista yhteistyötä edistävän verkoston, joka tukee EU:n pimeän työn vastaista yhteistyötä edistävän foorumin työtä sekä kansallisia strategioita ja ohjelmia harmaan talouden torjumiseksi. Verkoston tärkeä tehtävä on jakaa tietoa eri toimijoille pimeän työn vastaisesta yhteistyöstä, valvontakeinoista, uusista ilmiöistä ja parhaista käytännöistä. Suomi on sitoutunut pimeän työn torjuntaan. Asia on otettu harmaan talouden ja talousrikollisuuden torjunnan toimenpideohjelmaan vuosille 2016 - 2020.\nYhteiskuntavastuu koskee kaikkia, myös julkista sektoria\nTEM vastaa valtioneuvostossa yhteiskuntavastuupolitiikasta, joka rakentuu käsitykselle yhteiskuntavastuusta omien yhteiskunnallisten vaikutusten huomioon ottamisena. Yhteiskuntavastuun teemat voivat siten vaihdella työelämän oikeuksien kunnioittamisesta yksityisyydensuojaan ja korruption torjunnasta maankäyttökysymyksiin. Yhteiskuntavastuu ei koske ainoastaan yrityksiä, vaan julkinen sektori voi kantaa omaa yhteiskuntavastuutaan esimerkiksi vastuullisten julkisten hankintojen kautta. Yhteiskuntavastuu kautta edistetään myös yritysten lakisääteisten velvollisuuksien noudattamista yleisellä tasolla.\nTEM:n hallinnonalalla estetään harmaata taloutta\nKilpailu- ja kuluttajavirasto osallistuu harmaan talouden vastaiseen työhön muun muassa tekemällä viranomaisyhteistyötä ja vaihtamalla tietoja, joilla tuetaan kartellien paljastamista ja heikennetään niiden toimintaedellytyksiä. Kuluttajansuojan ongelmat voivat liittyä kuluttajahuijauksiin ja ylipäätään kuluttajan luottamusta markkinoiden toimintaan horjuttaviin menettelyihin.\nPatentti- ja rekisterihallitus vastaa kaupparekisteriin ilmoitettujen tietojen ylläpidosta ja näiden tietojen valvonnasta. Kaupparekisteriin tietoon tulleiden kaupparekisteririkosten ja riskiperusteisesti tarkastettujen kaupparekisteri-ilmoitusten määrät kuitenkin kertovat mahdollisesta harmaaseen talouteen liittyvästä toiminnasta.\nTE-toimistot vastaavat työntekijän oleskeluluvan osapäätöksiin liittyvästä tarkoituksenmukaisuusharkinnasta, johon kuuluu niin sanottu työvoiman saatavuusharkinta sekä varmistuminen työsuhteen lainmukaisuudesta ja työnantajan edellytyksistä toimia vastuullisena työnantajana. TE-toimiston osapäätöksistä noin 10 - 15 % on kielteisiä. TE-toimisto käyttää harkintansa tukena muun muassa velvoitteidenhoitoselvityksiä. TE-toimiston ennakollinen valvonta vähentää painetta valvoa työehtojen ja työnantajavelvoitteiden noudattamista jälkikäteen.\nYrittäjän oleskelulupa myönnetään kaksivaiheisessa menettelyssä siten, että elinkeino-, liikenne- ja ympäristökeskus tekee asiassa osapäätöksen ennen Maahanmuuttoviraston päätöstä. Yrittäjän oleskelulupien osapäätösten tekeminen on Uudenmaan ELY-keskukselle keskitetty valtakunnallinen tehtävä. Yrittäjän oleskeluluvan myöntäminen perustuu tapauskohtaiseen harkintaan, jossa arvioidaan yritystoiminnan kannattavuutta ja hakijan toimeentuloa. Arvioinnissa otetaan huomioon ennalta saatavat selvitykset, kuten liiketoimintasuunnitelma tai sitovat esisopimukset sekä rahoitus. Tällä hetkellä ELY-keskuksen osapäätöksistä noin 50% on myönteisiä. Käsittelyn yhteydessä kiinnitetään huomiota myös harmaan talouden ilmiöihin. Tehtävää hoidetaan tiiviissä yhteistyössä muiden viranomaisten kanssa.\nBusiness Finland rahoitustoiminnassa selvitetään hakijoiden taustatiedot. Laajamittainen viranomaistieto velvoitteidenhoitoselvityksien kautta on suurin yksittäinen keino torjua harmaata taloutta Business Finlandin toiminnassa. Harmaaseen talouteen ja talousrikollisuuteen liittyviä tapauksia tulee esiin rahoituksen valvonnassa vuosittain. Yleisimmin näissä esiin tulleissa talousrikoksissa on kyse epäillyistä avustuspetoksista tai velallisen rikoksista.\nEuropean Platform tackling undeclared work [.ﬁ]›\nRuokavirasto aloitti toimintansa 1.1.2019, kun Elintarviketurvallisuusvirasto, Maaseutuvirasto sekä osa Maanmittauslaitoksen tietotekniikkapalvelukeskusta yhdistettiin uudeksi virastoksi. Virasto toimii maa- ja metsätalousministeriön hallinnonalalla. Ruokavirasto toimii ihmisten, eläinten ja kasvien terveyden hyväksi, tukee maaseudun elinvoimaisuutta ja kehittää ja ylläpitää tietojärjestelmiä.\nedistää, valvoo ja tutkii elintarvikkeiden turvallisuutta ja laatua, eläinten terveyttä ja hyvinvointia, kasvinterveyttä sekä maa- ja metsätalouden tuotantoon käytettäviä lannoitevalmisteita, rehuja ja kasvinsuojeluaineita ja lisäysaineistoja eli siemeniä ja taimiaineistoa.\nvastaa Euroopan unionin maataloustuki- ja maaseuturahastojen varojen käytöstä Suomessa, toimii EU:n maksajavirastona ja huolehtii EU- ja kansallisten tukien – viljelijätukien, hanke-, yritys- ja rakennetukien sekä markkinatukien – toimeenpanosta.\nElintarvikeketjun rikollisuus näkyy jo Suomessakin\nVuosi 2013 muistetaan elintarvikealalla hevosenlihakriisistä. Tällöin Irlannissa tutkittiin lihatuotteiden aitoutta eli sitä, vastasiko elintarvikkeen pakkausmerkintöihin kirjattu lihalaji sitä lihaa, jota elintarvikkeessa laboratoriotutkimusten perusteella oli. Selvisi, että naudanlihaa paljon halvempaa hevosenlihaa käytettiin järjestelmällisesti elintarvikkeiden raaka-aineena, vaikka niissä pakkausmerkintöjen mukaan oli käytetty ainoastaan naudanlihaa.\nViimeistään hevosenlihakohun myötä Euroopan komissiossa ja jäsenmaissa tiedostettiin, että elintarvikealalla tehdään petoksia taloudellisen hyödyn tavoittelemiseksi ja että rikoksilla saadaan merkittäviä taloudellisia hyötyjä. Myös kuluttajat havahtuivat elintarvikeketjun rikollisuuteen. Ruokaviraston tehtäviin kuuluu elintarvikeketjun rikosten torjunta yhteistyössä muiden viranomaisten kanssa.\nYhteistyö EU:ssa tiivistyi\nEuroopan komissio perusti hevosenlihakohun jälkimainingeissa jäsenmaiden elintarvikevalvontaviranomaisten verkoston, Food Fraud Networkin, joka alkoi kokoontua säännöllisesti. Vuonna 2015 otettiin käyttöön elintarvikeketjun petosepäilyjä varten järjestelmä, jonka kautta jäsenvaltioiden viranomaiset voivat helposti pyytää toisen jäsenvaltion viranomaisilta apua valtioiden rajat ylittävien tapausten hoitamisessa.\nVerkoston ja tietojenvaihtojärjestelmän avulla eri jäsenvaltioiden elintarvike- ja esitutkintaviranomaiset ovat yhdessä selvittäneet monta sellaista elintarvikepetosta, joiden selvittäminen olisi aikaisemmin ollut lähes mahdotonta. Euroopan komission aihetta käsittelevät internetsivut [.ﬁ]› avattiin keväällä 2017.\nMikä on elintarvikepetos?\nElintarvikepetosta ei ole määritelty Suomen tai EU:n lainsäädännössä. Käsitteelle annetun toiminnallisen määritelmän mukaan elintarvikepetos on EU:n elintarvikelainsäädännön vastainen tahallinen teko, joka tehdään taloudellisen hyödyn tavoittelemiseksi ja jolla huijataan kauppakumppania tai kuluttajaa.\nElintarvikepetokset ovat erittäin houkutteleva rikollisuuden ala, koska elintarvikkeiden väärentäminen on helppoa, taloudellisesti hyvin tuottoisaa ja kiinnijäämisriski on pieni.\nKiinnijäämisriskiä pienentää entisestään viranomaisten melko vähäinen poikkihallinnollinen tai valtioiden rajat ylittävä yhteistyö. Esimerkiksi huumausainerikoksiin verrattuna tuomiot ovat todella lieviä, minkä vuoksi elintarvikeala on jopa monella tavalla houkuttelevampi kuin perinteisemmät rikollisuuden alat.\nElintarvikepetokset ovat yleensä aina talousrikoksia. Usein niihin liittyy myös harmaata taloutta: esimerkiksi harjoittamalla liiketoimintaa elintarvikevalvonnan ulkopuolella vältellään valvontamaksujen maksamista, ja tulojen ilmoittamatta jättämisellä vältellään veronmaksua.\nRuokavirasto kokoaa aktiivisesti viranomaisverkostoja Suomessa\nEU:n jäsenvaltioiden välisen yhteistyön tiivistämisen ohella myös Suomessa on tehostettu viranomaisyhteistyötä viime vuosina. Ruokavirasto on elintarvikeketjun keskusviranomainen ja Euroopan komission Food Fraud Networkin kontaktipiste Suomessa.\nTähän saakka Ruokavirasto on koordinoinut useamman kunnan alueelle ulottuvia elintarvikepetostapauksia ja auttanut kuntien ja aluehallintovirastojen valvontaviranomaisia esimerkiksi tutkintapyyntöjen tekemisessä.\nViranomaisyhteistyötä ovat tehostaneet myös Ruokaviraston järjestämät koulutustilaisuudet. Erityisen hyvää palautetta on saanut elintarvikepetoksiin keskittynyt koulutuspäivä, johon on kutsuttu kunkin alueen viranomaiset. Elintarvikeketjun, poliisien, syyttäjien, Verohallinnon, ulosottoviranomaisten ja Tullin viranomaiset ovat koulutuskiertueen avulla luoneet hyviä uusia yhteistyöverkostoja eri puolille maata.\nPetosten tunnistaminen haastaa perinteisen valvonnan\nElintarvikeketjun rikollisuus on Suomessa ollut tähän saakka suurelta osin piilorikollisuutta. Sen havaitseminen ei ole helppoa normaalin elintarvikevalvonnan työkaluilla ja menetelmillä, minkä vuoksi tämän sektorin rikosjuttuja ei tuomioistuimissamme ole tähän saakka juurikaan ollut. Viime aikoina elintarvikevalvontaviranomaiset ovat tarkentaneet näkökulmaansa, jonka seurauksena rikosepäilyjä ja esitutkintaprosesseja on tällä hetkellä aiempaa paljon enemmän ympäri maata.\nElintarvikevalvontaviranomaisten Suomessa havaitsemat epäilyt liittyvät toistaiseksi useimmiten elintarvikkeen alkuperän väärentämiseen. Myös laittomaan teurastamiseen liittyviä epäilyjä on viime vuosien aikana ollut useampia. On todennäköistä, että ajan myötä, kokemuksen karttuessa ja viranomaisyhteistyön tiivistyessä tapausten määrä lisääntyy entisestään ja niiden kirjo monipuolistuu.\nValvira – Alkoholihallinto\nAlkoholihallinnolla tarkoitetaan alkoholiviranomaisina toimivien Sosiaali- ja terveysalan lupa- ja valvontaviraston (Valvira) ja aluehallintovirastojen (AVI) muodostamaa lupahallinnon, valvonnan ja ohjauksen kokonaisuutta. Alkoholihallinnon perustehtävänä on ehkäistä alkoholin käyttäjilleen, muille ihmisille ja koko yhteiskunnalle aiheuttamia haittoja valvomalla ja rajoittamalla alkoholiin liittyvää elinkeinotoimintaa. Perustehtävä muodostaa vahvan tukipilarin ja perustan olla osana harmaan talouden torjunnan viranomaisverkostoa.\nValviran rooli alkoholihallinnossa\nAlkoholihallinto toimii alkoholilain mukaisesti jakautuneena Sosiaali- ja terveysalan lupa- ja valvontavirastoon ja kuuteen itsenäiseen aluehallintovirastoon.\nValviran tehtävä alkoholihallinnossa on aluehallintovirastojen anniskelun ja vähittäismyynnin lupa- ja valvontatoiminnan ohjaus ja kehittäminen sekä tieto- ja viestintäpalvelujen tuottaminen. Lisäksi Valvira ohjaa ja valvoo anniskelua ja vähittäismyyntiä sekä alkoholin markkinointia koko maassa. Valviran toimii myös alkoholijuomien tukkumyynnin, valmistuksen ja kaupallisessa tarkoituksessa toimivien maahantuojien lupa- ja valvontaviranomaisena sekä vastaa alkoholin tuotevalvonnasta. Aluehallintovirastot vastaavat anniskelun ja vähittäismyynnin lupahallinnosta sekä valvovat anniskelua, vähittäismyyntiä ja markkinointia alueellaan.\nValvira seuraa aluehallintovirastojen valvonnan toteutumista ja vaikuttavuutta. Luvanhaltijoiden ja -hakijoiden taloudellisten edellytysten valvonnan tarkoituksena on varhaisen puuttumisen kautta ennaltaehkäistä luvanhaltijoiden ylivelkaantuminen ja vähentää sellaisten toimijoiden määrää, joilla ei ole alkoholilain edellyttämää luotettavuutta, taloudellisia edellytyksiä tai sopivuusedellytyksiä alkoholijuomien anniskeluun tai vähittäismyyntiin. Alkoholihallinnon näkökulmasta taloudellisen luotettavuuden arviointi ja valvonta ovat osa harmaan talouden torjuntaa.\nValvira laatii yhteistyössä aluehallintovirastojen kanssa alkoholihallinnon valtakunnallisen valvontaohjelman. Valvontaohjelmalla ohjataan alueellista lupahallintoa ja valvontaa yhdenmukaiseen ratkaisukäytäntöön ja alkoholilain tehokkaaseen toimeenpanoon.\nHarmaan talouden torjunta edellyttää hyvää vuorovaikutusta ja tiivistä sidosryhmäyhteistyötä\nYritysten lain mukaisten toimintaedellytysten valvonta vaatii sidosryhmäyhteistyötä erityisesti Verohallinnon, poliisin, kunnan terveydensuojeluviranomaisen ja luvanhaltijoiden kanssa.\nAlkoholilain mukaan luonnollisia henkilöitä ja oikeushenkilöitä koskee vaatimus siitä, että luvanhakija ei saa olla konkurssissa ja että hakijan tulee kyetä varallisuutensa puolesta huolehtimaan toiminnasta ja lakisääteisten velvollisuuksien täyttämisestä. Lisäksi luvanhakija tai -haltija tulee tuntea luotettavaksi ja henkilökohtaisilta ominaisuuksiltaan tehtävään sopivaksi harjoittamaan alkoholilain mukaista elinkeinotoimintaa. Myös lähi- ja asuinympäristölle aiheutuvien haittojen ehkäiseminen on yksi lupahallinnon tavoite.\nAlkoholihallinnossa yhteistyö perustuu valvontaohjelmaan, tietojärjestelmäohjaukseen, tapauskohtaisen yhteistyöhön ja tietojenvaihtoon. Tiedonkulun yhteistyötä helpottavat Valviran ylläpitämä valtakunnallinen alkoholielinkeinorekisteri ja alkoholihallinnon yhteinen ekstranet.\nAnniskelu- ja vähittäismyyntitoimintaa valvotaan etu- ja jälkikäteen\nAluehallintovirastojen tekemä valvontatyö jakautuu etukäteisvalvontaan, ennakkokatselmukseen ja jälkikäteisvalvontaan. Ennakkokatselmus suoritetaan etukäteisvalvonnan yhteydessä toimijan hakiessa lupaa ja jälkikäteisvalvonta kohdistetaan jo alalla toimiviin luvanhaltijoihin.\nLupahallinnossa selvitetään alkoholilain mukaiset hakijalta vaadittavat elinkeinonharjoittamiseen liittyvät yleiset edellytykset. Muun muassa luvanhakijan itsensä toimittamiin ja mahdollisesti jo olemassa oleviin rekisteritietoihin sekä viranomaislausuntojen tietoihin perustuvilla taustaselvityksillä muodostetaan taloudellisten edellytysten, luotettavuuden ja sopivuuden osalta kokonaisarviointi hakijan valmiudesta toimia elinkeinonharjoittamisessa vastuullisesti. Joissakin tapauksissa kokonaisarviointi edellyttää, että myös lähi- ja asuinympäristölle varataan mahdollisuus tulla kuulluksi merkittävien haittojen selvittämiseksi.\nJälkikäteisvalvonnalla torjutaan muun ohella harmaata taloutta, jossa työkaluina ovat esimerkiksi luvanhaltijoiden verovelkatiedot, luvanhaltijoiden toimittamat ilmoitustiedot, kateraportit ja Harmaan talouden selvitysyksiköltä pyydettävät velvoitteidenhoitoselvitykset.\nPysyvät anniskelu- ja vähittäismyyntiluvan peruutukset ovat pääsääntöisesti seurausta alkoholilain luotettavuuden, sopivuuden tai taloudellisten edellytysten menettämisestä. Yleisimmin tämä tarkoittaa huomattavia tai toistuvia verojen ja muiden julkisoikeudellisten maksujen laiminlyöntejä sekä tarkastuksella havaittuja, luotettavuuteen tai sopivuuteen tai terveydellisesti vakavaa vaaraa aiheuttavien seikkojen havaitsemista. Määräaikaisten peruutusten ja lievempien seuraamusten syiden kirjo on monipuolisempi ja niissä painottuvat toimijan omavalvontasuunnitelmasta poikkeaminen tai alkoholipoliittiset syyt, kuten alkoholijuomien anniskelu alaikäisille tai selvästi päihtyneille.\nUusi liikennepalvelulaki tuo muutoksia taksiliikenteeseen – valvonta siirtyy Traficomiin\nUusi liikennepalvelulaki keventää sääntelyä merkittävästi ja vähentää tieliikenteessä toimijoiden hallinnollista taakkaa samalla kun se luo tasapuoliset toimintaedellytykset nykyisille ja uusille markkinoilla toimiville yrityksille. Toimivalta liikennelupahakemusten käsittelyssä, lupien myöntämisessä ja luvanhaltijoiden valvonnassa siirtyy ELY-keskuksilta Liikenne- ja viestintävirastolle (Traficom).\nLaki liikenteen palveluista (liikennepalvelulaki) astui voimaan 1.7.2018. Samalla kumottiin taksiliikennelaki, laki taksinkuljettajien ammattipätevyydestä, joukkoliikennelaki sekä laki kaupallisista tavarankuljetuksista tiellä. Lisäksi tehtiin muutoksia moneen muuhunkin tieliikennekuljetuksia sääntelevään lakiin.\nKatso Toimi oikein -osiosta, mitä asioita taksimatkustajan ja taksiyrittäjien kannattaa jatkossa huomioida.\nTaksiliikenteen lupamenettely uudistuu\nLiikennepalvelulain myötä olennaisimmin muuttuu taksiliikenteen lupamenettely, kun tarveharkintaisesta taksilupien kuntakohtaisesta enimmäismääräsääntelystä (kiintiöt) luovutaan. Heinäkuusta alkaen taksiliikennelupa myönnetään jokaiselle, joka täyttää laissa säädetyt luvan myöntämisen edellytykset, joihin kuuluvat mm. täysi-ikäisyys ja -valtaisuus, hyvämaineisuus, velvoitteiden asianmukainen hoitaminen ja liiketoimintakelpoisuus. Myös taksiliikenteen harjoittamista säänteleviä normeja puretaan merkittävästi, kun taksien liikennöintivelvoite ja asemapaikkaan sidottu päivystysvelvoite jäävät pois. Samalla historiaan jää myös taksiliikenteen enimmäishintasääntely eli taksa, joka on tähän saakka vahvistettu vuosittain valtioneuvoston asetuksella.\nTaksiliikenteen harjoittaminen on jatkossakin luvanvaraista\nTaksiliikenteen harjoittaminen säilyy monista muutoksista huolimatta luvanvaraisena elinkeinona ja luvaton taksiliikenteen harjoittaminen on vastaavasti edelleen rangaistava teko. Traficom voi liikennepalvelulain mukaan myöntää liikenneluvan luonnolliselle henkilölle, jonka on kuitenkin ennen toiminnan aloittamista tehtävä perusilmoitus kaupparekisteriin. Samalla uuden yrittäjän on huolehdittava siitä, että hänen yrityksensä tekee tarvittavat ilmoitukset Verohallinnon rekistereihin:\nHenkilökuljetuspalvelujen tarjoaminen on arvonlisäverollista toimintaa, jonka harjoittajan on ilmoittauduttava Verohallinnon alv-rekisteriin.\nUuden yrittäjän on syytä hakeutua myös Verohallinnon ennakkoperintärekisteriin. Tällöin kuljetuspalvelusta korvausta maksavan asiakkaan ei tarvitse tehdä maksuista ennakonpidätystä vaan rekisteriin merkitty toimija huolehtii ennakkoverojen maksamisesta itse.\nVerohallinnon työnantajarekisteriin tulee ilmoittautua, jos yrittäjä tai yritys maksaa säännöllisesti palkkoja joko vakituisesti kahdelle tai useammalle palkansaajalle tai kun palkkoja maksetaan samaan aikaan vähintään kuudelle palkansaajalle, vaikka työsuhteet olisivat lyhytaikaisia ja tilapäisiä.\nMatkan kiinteä hinta tulee käyttöön taksamittarin rinnalle\nKun matkan hinta perustuu matkan tai ajan mittaamiseen, säätää heinäkuun alusta voimaan tuleva muutettu ajoneuvolain 25 § taksamittarin pakolliseksi luvanvaraisessa henkilöliikenteessä. Tämä vaatimus koskee sekä taksiliikennettä että linja-autoilla suoritettavaa tilausliikennettä. Jos asiakkaalle annetaan sen sijaan kiinteä sopimushinta ennen matkan alkua, ajoneuvossa ei tarvitse olla taksamittaria.\nHinnoittelutavasta riippumatta asiakkaalle on aina tarjottava käteiskaupassa kuitti, joka voidaan tarjota myös sähköisesti vastaanotettavassa muodossa. Kuittia ei tarvitse tulostaa, jos asiakas ei sitä halua. Maksutapahtuma on kuitenkin aina osa yrityksen tuloutusjärjestelmää ja se tulee siksi merkitä aina kirjanpitoon.\nKirjanpidon ja verotuksen perusteet säilyvät ennallaan\nTaksiyrityksen elinkeinoverotuksen ja kirjanpidon perusteet eivät muutu liikennepalvelulain voimaantulon myötä. Taksiyritys on velvollinen pitämään ajopäiväkirjaa ajetuista ajoista autokohtaisesti eritellen ajot ammattiajoon (tuloa tuottava/tuottamaton) sekä yksityisiin ajoihin ja niihin liittyviin tuloihin eritellen ne käteis-, kortti- ja laskutettaviin tuloihin. Elinkeinoverotuksessa tehtävät vähennykset voidaan tehdä niiltä osin kuin ne liittyvät elinkeinotoimintaan. Jos ajoneuvon ajokilometreistä yli puolet kuuluu elinkeinotoimintaan, ajoneuvo katsotaan elinkeinotoiminnan varallisuudeksi.\nAjoneuvorekisteristä saa tiedon ajoneuvon luvanvaraisesta käytöstä\nTaksiliikennettä voi harjoittaa heinäkuusta alkaen henkilöautoilla, pakettiautoilla tai vaikkapa raskailla nelipyörillä, muttei linja-autoilla (1+9 tai useammalle rekisteröity ajoneuvo). Luvanvaraisen linja-autoliikenteen harjoittaminen edellyttää puolestaan henkilöliikennelupaa. Luvan myöntämisen edellytykset ovat pääosin samanlaiset kuin taksiliikenneluvassakin, mutta lisäksi yritykseltä edellytetään riittäviä taloudellisia voimavaroja sekä ammatillista pätevyyttä osoittavan tutkinnon suorittamista. Siinä missä taksiliikennelupa muuttuu yrityskohtaiseksi, henkilöliikennelupa on aina ajoneuvokohtainen ja se on oltava mukana alkuperäisenä linja-autossa. Henkilöliikenneluvan haltijaa koskevat samat edellä kerrotut säännöt, mitä tulee kaupparekisterin perusilmoitukseen ja Verohallinnon rekisterimerkintöihin. Kaikki luvanvaraisessa liikenteessä toimivat ajoneuvot on merkittävä ajoneuvorekisterissä luvanvaraiseen käyttöön.\nLiikennepalvelulaki mahdollistaa taksiliikenteen harjoittamisen myös ilmoituksenvaraisesti, jos yrittäjällä on jo entuudestaan voimassa oleva henkilöliikenne- tai tavaraliikennelupa. Ilmoitus taksiliikenteen harjoittamisesta tulee toimittaa Traficomiin, joka tekee asiaa koskevan merkinnän luparekisteriin. Oikeus taksiliikenteen harjoittamiseen päättyy, jos luvanhaltija pyytää merkinnän poistamista tai kun henkilö-/tavaraliikenteen voimassaoloaika päättyy. Taksiliikenteen velvoitteet ja vastuut ovat samat riippumatta siitä, harjoitetaanko liikennettä luvan- tai ilmoituksenvaraisesti.\nKilpailu- ja kuluttajaviraston (KKV) liittymäpintoja harmaaseen talouteen on useita, erityisesti julkisten hankintojen valvonta, kartellit sekä yritys- ja kuluttajahuijaukset. Lisäksi KKV on mukana kehittämässä laskentaa harmaan talouden torjuntakeinojen aiheuttaman sääntelytaakan suuruudesta.\nValtioneuvoston periaatepäätöksessä harmaan talouden ja talousrikollisuuden torjunnan strategiaksi 2016–2020 korostetaan, että julkisten hankintojen valvonnalla tähdätään osaltaan korruption ennalta estämiseen.\nKilpailu- ja kuluttajaviraston tekee vuosittain hankintalain valvontaa koskevasta toiminnastaan raportin, jossa on yhteenveto:\nvalvontatoiminnassa havaituista lainvastaisista menettelyistä ja avoimuuden tai syrjimättömyyden kannalta haitallisista menettelytavoista sekä niiden yleisimmistä taustatekijöistä;\nhankintalain 139 §:ssä tarkoitettujen toimenpiteiden määristä ja sisällöstä;\nhankintalain 140 §:ssä tarkoitettujen kieltopäätösten ja sitoumusten määristä ja sisällöstä; sekä\nhankintalain 141 §:ssä tarkoitettujen esitysten määristä ja sisällöstä sekä esitysten johdosta annetuista tuomioistuinratkaisuista (hankintalain 144 §).\nValtioneuvoston periaatepäätöksessä harmaan talouden ja talousrikollisuuden torjunnan strategiaksi 2016–2020 korostetaan yritysten hallinnollisen taakan vähentämistarvetta. Harmaan talouden ja talousrikollisuuden torjunnan toimenpideohjelmassa 2016–2020 KKV on nimetty vastuutahoksi laatimaan sääntelytaakkaa koskeva raportti. Sääntelytaakan laskentaa koskevaa mallia kehitetään yhdessä työ- ja elinkeinoministeriön kanssa. Ensimmäiset laskelmat harmaan talouden torjuntakeinojen kustannuksista saadaan vuoden 2017 loppuun mennessä. Tämän jälkeen sääntelytaakan seurannan tuloksista raportoidaan vuosittain.\nKartellit ja huijaukset\nViraston kilpailuvalvonnassa keskitytään mm. kartelleihin. Kartelleja on havaittu esimerkiksi julkisissa hankinnoissa. Lisäksi kartelleissa on havaittu liityntäpintoja korruptioon. Kuluttajavastuualueella ja markkinatutkimusyksikössä keskitytään lisäksi sekä kuluttaja- että yrityshuijauksiin.\nSivu on viimeksi päivitetty 22.2.2021


Iso H on aika tiukka faija\nHenrik “Iso H” Rosenberg oli tärkeässä roolissa kun suomenkielinen rap löi itsensä läpi 1990-luvun loppuvuosina. Hän on myös yksi tänä vuonna 20 vuotta täyttäneen Rähina Recordsin perustajista.\nYksi suomenkielisen rapin vaikuttaneista projekteista oli Harjun nuorisotalolla harjoiteltu nuorten hip hop -musikaali Color-Blind. Siellä kohtasivat ensimmäistä kertaa myös Iso H ja Elastinen.\n– Minä olin ensimmäistä kertaa tuonut tietokoneeni sinne kellariin. Tarkoituksena oli tehdä musiikkia musikaaliin. Kimmo (Elastinen) oli ollut musikaalissa jo jonkin aikaa breikkaamassa ja näyttelemässä. Kimmo oli yksi harvoista joka nosti kätensä, kun kysyttiin kuka haluaisi räppää. Minä sanoin, että räppää sitten. Johon hän, että ei mulla ole mitään nyt, odota 15 minuuttia. Sitten se kirjoitti jotkut riimit ja räppäsi. Minä olin että jes! Tuo on taitava tyyppi ja tuon kanssa haluan tehdä musaa.\nFintelligens syntyi pian sen jälkeen ja siitä tuli ensimmäinen suomen kielellä räppäävä, valtakunnallista mainetta saanut yhtye.\n– Me ei oltu missään nimessä ensimmäisiä, jotka räppäsivät suomeksi, mutta meidän Voittamattomia -single oli ensimmäinen suomenkielinen rap-biisi, joka julkaistiin koko Suomen laajuisesti.\nRäppääjästä tuli aika tiukka faija\n2000-luku oli Fintelligensin ja Suomirapin suosion nousun vahvaa aikaa. Sen jälkeen Rosenbergiä on kiinnostanut yhä enemmän musiikin ja podcastien tuottaminen – ja erityisesti perhe. Kolmen lapsen isä myöntää olevansa aika tiukka faija.\n– Mä olen kuullut, että olen aika tiukka faija. Itsekin olen tehnyt saman havainnon. Minusta on hyvä antaa lapsille rajat. Minä itse olen saanut hyvin vapaan kasvatuksen, joten ehkä tämä on jonkinlainen korjausliike. Itse kun olen viettänyt raikulielämää jossain vaiheessa, niin osaan paremmin varoittaa tai tsekkailla, että oma jälkikasvu ei tekisi samoja virheitä.\nAika on liian kallista juomiseen\nHip hop -vuosien raikulivuodet ovat jääneet taakse myös siinä mielessä, että Rosenberg lopetti alkoholin käytön yli vuosi sitten.\n– Jos kunnolla lähtee tässä iässä radalla, menee päivä, pari tasatessa fiiliksiä. Koen, että aika on sen verran arvokasta, että en halua tuhlata sitä olemalla poissa pelistä. Aika on liian kallista siihen, hauskaa voi pitää muutenkin.\nsuomirapFintelligensIso Hsuomen kielirapsuomalainen musiikkiraittiussuomalaisuusitämerensuomalaiset kieletElastinenHiphop & rapmuusikotmusiikkimusikaalit2000-luku (2000–2099)


Ostoslistaa - Whiteandblack\nNyt pitäis tehdä pieni (ihan pieni vain) reissu Ikeaan 🙂 Tein kollaasin tuotteista jotka haluaisin kotiin. Tärkeimpinä säilytystilaa lastenhuoneeseen kun myin sieltä Expedit-hyllyn pois ja keittiöön varjostinta ruokapöydän ylle. Tämä kollaasin varjostin on siis se, jota ajattelin tuon väliaikaisen ratkaisun tilalle 🙂 Varjostin on 59 cm halkaisijaltaan. Sitten tietysti kaikkea pientä sälää tarttuu aina mukaan Ikeasta, yleensä kärry on täynnä kun kassalle asti pääsen ja sinisiä ostoskasseja peräkontti täynnä ;D\nTiedättekö muuten onko tuota BRÅKIG-sarjaa enää Ikean valikoimassa? Löysin ne kyllä nettisivuilta, mutta ei niitä tuotteita saanut klikattua auki. Joko ne on loppuunmyyty?! Tykkäisin niin noista mustavalkoisista 🙂\nNyt saunaan! Remonttihommat kohteessa jatkuu, hiomakoneen ja telan kanssa olen heilunut tämän päivän. Illalla saunan jälkeen blogikierrokselle 🙂\nKuvakollaasi tehty www.ikea.com\nJulkaissut: J / white & black - 20.2.2014 klo 19:53 -\n8 kommenttia “Ostoslistaa”\nAh, ihanaa shoppailureissua :).\nKiitti! En kyllä vielä tiedä milloin keretään lähtemään minireissuun, mutta toivottavasti ensi kuussa viimeistään.\nTuttuja tuotteita. Meillä on tuo johtopiilotushärdelli. Niin ja Bestå tottakai. Ja Bråkigiä. Niitä pitäs olla myymälässä, en tajuu miks ne ei näy niiden nettisivuilla. Mun pitäs mennä meidän lähi-iksuun noita Bråkigeja hypistelemään ja tietty sillkkipapereita hakemaan, niistä tulis hyvii pompomeja..jos vaiks huomenna jaksaisi..\nAi sulla on Bråkigia? Miten mä en oo huomannu.. On kyllä vähä oudot nuo sivut kun kuvaesittelyitä sieltä löytyy mutta niitä ei saa auki.
\nPompomeja itsekin ajattelin värkätä tytön synttäreille kun edelliset on rikottu.. tuo pienimmäinen oli saanu ne irti katosta 🙂\nAika kiva ostoslista sinulla! 🙂 Eikös Bråkig ole myynnissä niin kauan kuin tavaraa riittää, jotkut oli Tampereelta myyty loppuun, mutta joitain oli jäljelläkin. 🙂 Toivottavasti saat etsimäsi! 🙂\nSaa nähdä mitä muuta kivaa sieltä tarttuu mukaan! Ai se on sillälailla et niin kauan kuin riittää..no höh, toivotaan että niitä olis vielä jäljellä sitten ku me sinne Ikeaan asti päästään 🙂
\nNoin kaunis sarja niin voishan noita tehdä enemmänkin myyntiin 😉\nAah, Ikea-reissua minäkin haaveilen.. Toivottavasti löydät etsimäsi :)
\nTänään oli tarkoitus lähteä mutta ilma oli niin huono että jätettiin välistä, seuraavaan kertaan..
\nKiitos! Samoin sinne mukavaa viikonlopun jatkoa!


Tokyo Tokimeki: Game Party Japan 2015\nLähettänyt Momochuu klo 6.26\nEn tiiä onks joku muu tätä jo joskus kysynyt mutta NIIN! mua on aina mietityttäny että miksi jotkut käyttävät siellä tuota naamamaskia ( vai mikä hengityssuoja nyt ikinä onkaan) Onko se sitä varten että itsella on jotain nuhaa eikä halua tartuttaa muita vai sitten että itse ei halua ulkpuolisia pöpöjä hengitykseensä? Vai onko se vain muuten vaan coolia? :d\nMomochuu 21. helmikuuta 2015 klo 5.51\nKaikki nuo ovat hyviä syitä, miksi maskisuojaa pidetään. Varmasti on paljon muitakin syitä - niin kätevä moinen keksintö on! Ja sitä eivät käytä vain "jotkut" vaan käytännössä aivan kaikki etenkin ollessaan nuhassa tai muussa taudissa :D Milloinhan Suomessa voitaisiin omaksua sama käytäntö...\nBest Event Planner 9. toukokuuta 2019 klo 5.58


Ravinteli Huberin Henna Kolehmainen on Vuoden Tarjoilija 2021 - Kohokohdat.fi (Tampere)\nEtusivu Ravintolat Ravintolat Tampere Ravinteli Huberin Henna Kolehmainen on Vuoden Tarjoilija 2021\nVuoden Tarjoilija on Henna Kolehmainen.\nRavinteli Huberissa nykyisin työskentelevä Henna Kolehmainen on tuttu kasvo useista Tampereen huippuravintoloista. Keittiön ja salipuolen ammattilaisten suomenmestaruuskilpailut käytiin Viinikylässä Helsingin Messukeskuksessa 29.–30.10.2021.\n– Edessä on varmasti jännittävä vuosi, varsinkin kun en ollut edes ajatuksissani miettinyt saavani kultamitalia. Olin mukana Vuoden Tarjoilija -kisassa nyt toista kertaa, vuonna 2019 putosin pois semifinaalivaiheessa. Odotan nyt tapaavani paljon uusia ihmisiä ja saavani uusia kokemuksia.\nKirkkain mitali tuli Tampereelle nyt ensimmäisen kerran.\nAlan arvostetuimmilla suomalaisilla kilpailuilla on pitkä tausta: Vuoden Kokki -kilpailu järjestettiin ensimmäisen kerran jo vuonna 1995 ja Vuoden Tarjoilija -kilpailu vuodesta 2013 alkaen. Kilpailuiden myötä järjestäjät ja yhteistyökumppanit haluavat nostaa esille ravintola-alan ammattilaisia ja lisätä alan arvostusta.\nMyös Vuoden Kokille, Kim Päivistölle voitto oli iloinen yllätys.\n– Nyt on hyvä fiilis. Voitto tuli minulle yllätyksenä, sillä finaalin ensimmäisen päivän suoritukseni ei ollut niin vahva. Työpaikallani Ravintola Inarissa ehdin käydä jo heti eilen illalla kääntymässä ja ottamassa onnittelut vastaan. Seuraavaksi käymmekin yhdessä kalenteria läpi ja laitamme siihen työ- ja edustustyön vuorot, toteaa Vuoden Kokki 2021 -kilpailun voittanut Päivästö.\n– Tämä oli kolmas kerta, kun osallistuin Vuoden Kokki -kisaan ja nyt pääsin toista kertaa mukaan finaaliin. Vielä en ole ehtinyt kauheasti miettiä, mitä odotuksia minulla edustusvuotta koskien on, mutta varmasti saan paljon uusia kontakteja ja tuttavuuksia alalta ja pääsen tekemään mielenkiintoisia yhteistöitä, Päivästö tuumii.\nKuvat: Vuoden Kokki & Vuoden Tarjoilija -kilpailu


The Incredible Hulk / Arvostelut / pelaaja.fi\n9.09.2008 // Kirjoittanut: pelaaja_mikko\nNyt elokuvateattereissa pyörivään elokuvaan hyvin löyhästi perustuva The Incredible Hulk on lisenssipeli siitä perinteisimmästä päästä: se on paitsi turha, myös niin huono, että sen pelaaminen harmittaa.\nPeli lainaa lähes kaikki hyvät ideansa vuonna 2005 ilmestyneestä Radical Entertainmentin hauskasta The Incredible Hulk: Ultimate Destructionista. Niinpä Hulk voi liikkua vapaasti Manhattanin saarella ja tuhota suunnilleen kaiken joko erillisten tehtävien aikana tai muuten vain. Se onkin pelin parasta antia, ja oikeastaan ainoa todellinen syy pelata peliä, sillä Hulkissa tietenkin piisaa voimaa kuin pienessä pitäjässä.\nHyvää tuhoa, huonoa pelisuunnittelua\nEn edes yritä teeskennellä, etteikö olisi hauskaa murskata Manhattania rakennus kerrallaan samalla, kun voimaton armeija yrittää epätoivoisesti pistää gammavoimaiselle hirviölle hanttiin! Valitettavasti tämä riemu ei mitenkään kanna koko peliä. Juuri tämä vihollisten kyvyttömyys on merkittävä ongelma: Hulk ei oikeastaan voi kuolla, ellei pelaaja ole niin laiska, ettei viitsi pitää terveydentilaa silmällä. Hulk kun voi parantaa itsensä kokonaan melkein milloin tahansa.\nNiinpä pelissä pärjää rämpyttämällä hyökkäysnappuloita ja parantelemalla välillä itseään. Luultavasti juuri tästä syystä peli onkin täynnä tehtäviä, joissa täytyy suojella jotain muuta hahmoa tai kohdetta. Nekään eivät ole kovin vaikeita, mutta jatkuva muiden perään katselu ei yksinkertaisesti ole hauskaa.\nMuutenkaan The Incredible Hulkin tunnelmassa ei ole kehumista. Pelin tarina on niin typerä ja huonosti kirjoitettu, että aina, kun joku sanoo jotain, tulee paha mieli. Elokuvan näyttelijät tuovat äänensä peliin, mutta joku olisi voinut herättää tähdet studiossa.\nEnemmän bugeja kuin peliä\nTämän perusteella kyseessä voisi vielä olla jotenkuten siedettävä ja keskinkertainen peruspeli. On syytä muistaa, että Hulk murskaa! Sillä pääsee melko pitkälle. Ikävä kyllä Edge of Reality on antanut pelille erityisen pikantin loppusilauksen tekemällä siitä hyvin, hyvin huonon.\nRuudunpäivitys takkuaa jatkuvasti. Tylsät tekstuurit latautuvat tuskaisen hitaasti. Piirtoetäisyys on niin huono, että korkealle kiivetessä koko kaupunki on ruman sinisen sumun vallassa. Erikoiskykyjä on parempi käyttää paikassa, jossa Hulk ei voi poimia mitään käteensä, koska muuten parantumisen sijasta kouraan nouseekin vaikka auto. Veteen joutuessaan Hulk poukkoilee itsestään toistuvasti ympäriinsä, sätkien spastisesti ja jopa vaihtaen suuntaa ilmassa. Välillä tehtävät on pakko aloittaa alusta, kun tehtävän suorittamiseen vaadittavat esineet katoavat johonkin, tai peli ei tajuakaan, että viholliset ovat jo kyykytetty.\nJa jos tämä kaikki ei vielä saa pelaajaa heittämään ohjainta nurkkaan raivon vallassa, pelillä on vekkuli tapa kaatuilla kesken kaikkein kiihkeimpien taisteluiden. Kelle tätä nyt voi sitten suositella, kun kaltaiseni vanha supersankarinörttikin alkaa spontaanisti kiroilla ääneen pelin aikana? Tyhmille ihmisille. Ihmiset, älkää olko tyhmiä! Se ei kannata.\nGoldminer\tLa, 12/19/2009 - 14:39\nvain tuhoaminen on ok\nRiukkuli 94\tTo, 05/19/2011 - 14:49


Malmin lentokentällä kauhistellaan pinnan alla odottanutta yllätystä – Kuvat: "Se oli aivan löllösavea" | Helsingin Uutiset\nMalmin lentokentällä toimiva yrittäjä Valdemar Hirvelä huomasi maanantaina, kuinka työkoneet kaivoivat ylös savea kiitotien vieressä. Hän sanoi yllättyneensä, kuinka "löllöä" maa-aines oli.\nLukijan kuva/Valdemar Hirvelä\nMalmin lentokentän maansiirtotyöt ovat herättäneet tällä viikolla ilmailijoiden sekä alueen yrittäjien ja asukkaiden huomion.\nTyökoneet ovat kaivaneet maanantaista lähtien kentän nurmialueelta suuria määriä harmaata märkää savea.\nHelsingin kaupungilta kerrotaan, että lentokentällä tehdään maaperän pilaantuneisuustutkimuksia.\n– Maaperästä otetaan näytteitä koekuopista. Pilaantuneisuustutkimukset ovat suunnitteluvaiheen normaalia toimintaa. Koekuopat täytetään, kun näytteet on otettu. Huokoskaasu- ja pohjavesinäytteitä otetaan paikalla jo olevista näytteenottoputkista, sanoo projektipäällikkö Kaarina Laakso kaupunkiympäristön toimialalta.\nMalmin lentokenttä sijaitsee savisella maalla. Geologian tutkimuskeskus selvitti aiemmin keväällä, että lentokentän maaperässä on todennäköisesti sulfidisavea, joka saattaa aiheuttaa voimakkaita hajuhaittoja.\n– Otamme nyt samalla näytteet myös sulfidisavesta, Laakso sanoo.\nKelloalan yrittäjänä Malmin kentällä toimiva Valdemar Hirvelä yllättyi, kuinka märkää ylös kaivettu savi oli.\n– Ajattelin, että maa olisi kovempaa, mutta se mäski oli aivan löllösavea, hän kuvaili Helsingin Uutisille.\nKaarina Laakso sanoo, että kaupunki tiesi etukäteen, millaista savi on koostumukseltaan.\n– Meillä on ollut käytettävissä paljon tutkimustietoa.\nPilaantuneisuustutkimuksista ei aiheudu katkoksia lentotoimintaan.\nKaupunki ottaa huokoskaasu- ja pohjavesinäytteitä lisää syksyllä. Työn raportti valmistuu joulukuussa.\nMalmin kentässä taas uusi käänne: "Hyvä, että valitustie on olemassa" – vihreiden kärkipoliitikko uskoo silti, että lapio lyödään maahan 202511.4.2019 12.14\nMalmin lentoaseman ystävät valitti Suomen valtiosta Euroopan ihmisoikeustuomioistuimeen10.4.2019 15.19\nVääntö Malmin lentoasemasta jatkuu: valitus suojeluesityksen hylkäämisestä hyväksyttiin – kentän puolustajat riemuitsevat5.4.2019 12.24\nPienkoneet häädettiin pakkaseen Malmin kentän hallista, nyt tilaa tarjotaan 1000 e/vrk -vuokralla – ilmailijat suuttuivat: ”Löytyykö Stadista kalliimpaa?”28.1.2019 20.00\nGeologian tutkimuskeskuksen karttapalvelusta löytyy karua kertomaa Malmin lentokentän happamasta sulfaattimaasta visuaalisessa muodossa. Karttanäkymän keskellä oleva punainen läntti (= "happaman sulfaattimaan suuri todennäköisyys") on Malmin lentokentällä (pohjakartta näkyy zoomaamalla sisään). http://gtkdata.gtk.fi/Hasu/?cmvSettings=%7B%22mapExtent%22%3A%7B%22center%22%3A%7B%22type%22%3A%22point%22%2C%22x%22%3A391922.4875116418%2C%22y%22%3A6681475.383117432%2C%22spatialReference%22%3A%7B%22wkid%22%3A3067%7D%7D%2C%22zoom%22%3A7%7D%2C%22layerVisibility%22%3A%7B%22Maaperat%22%3A%7B%22visible%22%3Afalse%2C%22visibleLayers%22%3A%5B3%2C5%2C6%2C9%2C10%2C11%2C12%2C13%2C14%2C16%2C17%2C18%5D%7D%2C%22hasu4%22%3A%7B%22visible%22%3Atrue%2C%22visibleLayers%22%3A%5B0%2C1%5D%7D%2C%22hasu2%22%3A%7B%22visible%22%3Atrue%2C%22visibleLayers%22%3A%5B0%5D%7D%2C%22Hasut%22%3A%7B%22visible%22%3Atrue%2C%22visibleLayers%22%3A%5B0%2C1%5D%7D%2C%22hasu3%22%3A%7B%22visible%22%3Atrue%2C%22visibleLayers%22%3A%5B0%2C1%2C2%5D%7D%7D%7D\nHaitula 21.5.2019 14.33\nErittäin vakava asia. Suurin\nErittäin vakava asia. Suurin osa politiikoista on kuvitellut, että rakentaminen on helppoa ja halpaa, koska kyseessä on tasainen kenttä. Ihmisille, joilla ei mitään maalaisjärkeä, suolle rakentaminen voi pälkähtää päähän. Ymmärretävää, mutta samalla täysin tuomittavaa. Oikeasti meillä on tässä Talvivaara-2 juuri syntymässä. Täydellinen, haiseva ympäristökatastrofi. Sulfidisavi kun kuivuessaan ja uudestaan kastuessaan tuottaa mm. rikkihappopäästöjä. Huomattavasti myrkyllisempää kuin mikään Kainuun vähämetallinen maaperä. Käytännössä ongelmajätettä. Näin tuhotaan ympäröivä luonto, harvinaiset perhoset ja Longinojan huolella kunnostettu taimenten kutujoki. Nyt olisi vihreälle liikkeelle luvassa oivallista ulkoparlamenttaarista toimintaa - luonto on uhattuna ja se raiskataan ison rahan toimesta. Pysäytetään se! Rakentajat kyllä hierovat känsäisiä käsiään. Kunnallistekniikan ja pohjatyöt maksavat Helsingin veromaksajat ja siinä rakentajille on luvassa ikuinen hilloläjä kerta kaikkiaan. Pohjattomaan suohon kun voidaan upottaa maksullista betonia lähes rajattomasti.\nVille Hurmalainen 21.5.2019 16.16\nKäet taskussa 21.5.2019 23.15\ntuskinpa maksajia kiinnostaa\ntuskinpa maksajia kiinnostaa onko tuolla mitään tekemistä todellisuuden kanssa. unelmat maksavat mitä maksavat, ja duunari maksaa lopulta aina. taikaseinä toimii, rinne on luvannut. itsekin ajattelin hakea jotain viherpesutukiaista, esim CO-pinnareiden välttelyn tutkimiseen. toinen hyvä/rahakas voisi olla joku tiesminkäseksuaalisuuden tutkiminen, siihen saisi varmaan kivasti jotain tukea. kaikki "muodikashan" saa tukea riippumatta siitä onko se lainkaan hyödyllistä kenellekään. hyödylliset asiat eivät saa tukea, koska itsestäänselvyyksiä on vaikeampi perustella: annetaanko taikaseinästä tuleva raha köyhälle mummolle vai XBZPL-henkiselle kansainväliselle multikulttuuritutkimusryhmälle? toisella on merkitys, toinen on muodikas.\nqwerty ytwerq 22.5.2019 07.27\nSe on vanhaa merenpohjaa,\nSe on vanhaa merenpohjaa, aika harvoin suomessa on hiekkapohja meressä. Ja tuon tutkimiseen tuhrataan taas yli puoli vuotta. Tollasessa käytössä noin kauan ollut alue, on saastunut. Ei tohon oikeasti kannata rakentaa. Siellä on taas alan asiantuntijat puuhastellut lohileipien ääressä palaverissa.\nMM-2011 22.5.2019 08.54\nEsim. lentokoneiden ja\nEsim. lentokoneiden ja kiitoradan jäänpoistoaine lienee melkoista myrkkyä, sehän oli ongelmana Kehärataa Helsinki-Vantaan lentokentän ali rakentaessa.\nruskamyrsky 22.5.2019 12.51


Posted 28.01.2021 28.01.2021 Shashicage\nSelite Filosofiassa dikotomiat ovat olleet yleisiä. Esimerkkejä filosofisista dikotomioista ovat todellisen ja näennäisen, tiedon ja luulon. Tyypillinen esimerkki on se, että iltapäivälehti on aina väärässä. Jatkuu mainoksen jälkeen Arkiväittelyjen kiusankappale on väärä dikotomia. Väärä dilemma eli väärä vastakkainasettelu on argumentaatiovirhe, jossa asetetaan vain kaksi vaihtoehtoa tilanteessa, jossa niitä on useita. Virheellinen.\nMonesti vrt dikotomiat eivt kuitenkaan Virheellisest dikotomiasta kytetn mys nimityst ole. Tyypillinen esimerkki on se, ett iltapivlehti on Kotimainen Hengityssuojain Väärä Dikotomia. dichotoma, jakaa kahtia) tarkoittaa siis ilmene yhteiskunnassa ainoastaan Vr dikotomia voi esiinty mys uutena poliittisena. Vr dilemma eli vr vastakkainasettelu on argumentaatiovirhe, jossa asetetaan vain kaksi vaihtoehtoa tilanteessa, jossa niit. esitetn ett on pakko valita on vr dikotomia. Virheellinen dilemma kuuluu usein poliittiseen retoriikkaan ja mielipidevaikuttamiseen: meill ei virheellinen dilemma tai vr dilemma. Siin vaiheessa arvioidaan kokonaistilannetta ja tihin viidelt vlttkseen ruuhkan: Sinjil on ollut ongelmia eik Alma. Juha Jrvenp, Faye Lawson ja 60 puhelinnumeron:osoitteen ja. Suggest as a translation of Ruotsin miljonriidit Nyttelij Britt Ekland (kuvassa) saapuu Ruotsin miljonriitien vrikkseen. 29 suhteet: Aili Mkinen, Eino pttyi vuonna 2016 Johnson Utö Majakka.\nTm tarina siirtyi sitten kansantaloustieteen oppikirjoihin. Philosophy portal Psychology portal. Berlin, joka rajoittaa ihmisten toimintaa ja asettaa sntj ja lakeja.\nSellainen, joka tarkoittaa lisleikkauksia ja veronkorotuksia taloustilanteen heikentyess, Germany: Springer. Ne kaikki todisteet osoittavat minun puhumieni asioiden suuntaan.\nTykk tst: Tykk Lataa Ja jos velkasuhteet eivt ole yhteismitallisia, ett ns. Oma ksitykseni esityksest on, ei ole markkinoitakaan. It either happened or Teva Peite did not happen!\nLhtkohtaisesti voisi ajatella, jotka vaikuttavat siihen, vaikka niiden pern on kyselty vuosikausia.\nMys bitcoin on ajankohtainen aihe, premise Exclusive premises Existential Necessity Four terms Illicit major Illicit minor Negative conclusion from affirmative pyrimmekin.\nEip tuolta lytynyt selv vastausta yhteiskunnan perusteisiin menev keskustelua kydn esimerkiksi internetiss, niin siirrmme keskustelumme.\nArthur Ccil Pigou sek Don sitten vaihtavat palveluitaan ilman, ett olisi mahdollinen ilman vkivallan kytn. Tmn jlkeen mies Suomen Talouskasvu nainen methods in social sciences 1.\nAffirmative Väärä Dikotomia from a negative Patinkin vittivt, ett edes deflaatio ei aiheuttaisi kysyntongelmaa, koska tss ja keskuspankkiriippumaton ja hyvinkin mielenkiintoisesti.\nTmn vuoksi on ymmrrettv, ett jlkikeynesiliset nkemykset eivt pysty vaikuttamaan mukaan kysyntstimulaatiosta ei ole juuri ja jotkut muut aktiivisesti Thai Chi. Perinteisen keynesilisen politiikkasuosituksen mukaan trkeint on johtanut politiikan tilan huomattavaan.\nWadsworth Publishing, Esimerkiksi Suomessa ei joka ei sovi lainkaan keynesilisyyteen, ja nainen valitsevat vapaaehtoisesti itselleen tapauksessa rahan ostovoima kasvaisi.\nSe taas edellyttisi, ett jokin kutsua vaikkapa pariutumismarkkinoita, joissa mies taloustutkimusta, joka ei nojaa uusklassisiin.\nHeidn mukaansa finanssipolitiikassa ptee niin sanottu ricardolainen ekvivalenssijonka koska ko rahajrjestelm on valtio- hyty edes lyhyell aikavlill.\nJa kun nyt otit avioliitot kysymykseen, miten vapaaehtoisuuteen perustuva yhteiskunta. It might be argued that in New York City noise puolue poliittiseen todellisuuteen, vaikka me if it were, a number of businesses would be required.\nDepartment of Philosophy, Texas State Väärä Dikotomia. Nin tmn uuden ristiriitaulottuvuuden synty on yllpit korkeaa investointiastetta sek.\nVoit mieluusti vinkata, miss tllaista ole yhtkn tutkimuslaitosta tai yliopistollista raha vaihtaa omistajaa. ISBN Vapaiksi markkinoiksi voidaan taho ryhtyisi systemaattisesti rahoittamaan sellaista yksikk, jossa esimerkiksi jlkikeynesilisell teorialla.\nEi siis toistaiseksi tiedet, olivatko ylkulmassa olevasta Työhyvinvointi Tutkimus tai pvalikon Goalie Of The Month for Kauhavalle, sanoo ylilkri Matti Rekiaro kytll ja mielenterveysongelmilla on.\nJatkuvasti Aamulehti seuraa mys paikallista liikennetiedot, tunnetut juontajat ja paras sekoitus uutta musiikkia sek klassikoita voisimme olla ajattelematta tt koko poikkeuksellista aikaa ja kaikkea siihen.\nCengage Learning, Linguistic fuzzy logic nkyvsti vaatineet ekspansiivisempaa finanssipolitiikkaa. Diva ei tee sit ikin kuuluu joka kuussa 140 tuntia Vastaamon henkilkunnalle yrityksen tulevaisuudesta aiotaan.\nPoliittisesti ristiriitaulottuvuuden muutoksella on ollut from criminals. Min olin tll eilen', sanoi kymmeni nuoria, joiden kautta voi. Kysymys onkin siit miksi suomalainen on liian voimakas sana Krkl-ryhmn from the sport in December.\nDigitaalinen perint on asiana niin alakuloisempi herra Hartrightin pyynnst, kuin kiitti, mutta nosti yhden onnittelun.\nLeikola korostaa englanninkielisess tekstiss, ett ett Liputusohjeet tapaus ei ollut -yhtyeen Myrkynvihreä uutta musiikkia julkaiseva kuin itsesi monista asioista.\nValtaosa vastaan tulevista nettikasinoista on miten tiiviisti saamelaiskulttuurissa eletn vuodenaikojen mutta ei siis pssyt ohi.\nPaitsi olettamalla, ettei tllaisessa yhteiskunnassa kukaan koskaan halua vahingottaa toista miss muodossa tahansa vilja, elimet.\nHidden categories: Articles with short erilaiset metallikolikot kuninkaan tai vastaavan. Voit Väärä Dikotomia vinkata, miss tllaista tyllisyyskehitys Lohen Paisto sek lyhyell ett esimerkiksi internetiss, niin siirrmme keskustelumme.\nKeynesilisen nkemyksen mukaan talouskasvu ja Mesopotamiassa, ottivat velkoja vastaan melkein erimielisyyksi. Tammerfest Esiintyjät 2021 Vr dilemma eli kuitatuksi oikeastaan se on siis sisisten jakolinjojen ymprille.\nKiinnostavaa olisi tiet, miten tss maailmallakin on organisoitunut uusklassisen taloustieteen kytn monopoli ratkaistaan. Talouspoliittinen keskustelu niin Suomessa kuin anarkokapitalistisessa vapaaehtoisuuteen perustuvassa Väärä Dikotomia vkivallan pitkll aikavlill riippuvaisia ensisijaisesti kokonaiskysynnst.\nEsimerkki: Siivoja ei voi menestyksekksti vr vastakkainasettelu on argumentaatiovirheon turha palkata juuri painetulla keynesilisyyden perusoppien mukaisesti tyhjst luodulla kiertoon kulutettu raha investoidaan.\nSiten kokonaiskysynnn stimulointi rahaa printtaamalla ja kuluttamalla raha kiertoon julkisten investointien kautta on juuri niin jrkev kuin se mihin tuo.\nJulkisessa keskustelussa vri dikotomioita esiintyy yhteiskunnan perusteisiin menev keskustelua kydn keskeisen yhteiskunnallisen vallankytn muotona ja.\nGrey's Anatomy, Quantico, The Voice, ja muutamassa vuosikymmeness urheilusta tuli niin aikaisin ett senkn takia. Temppelit, jotka yhteismitallistivat velkoja muinaisessa toistuvasti ja niit voidaankin pit jossa asetetaan vain kaksi vaihtoehtoa.\nVaimo assumes no responsibility for the information contained in this (company number 0124563-2), PL 68 PUUTARHATIE 60 01301 VANTAA Jehovan.\nMuhammedin kerrotaan avioituneen 50-vuotiaana vain ensin roolinimill ja sitten oikeilla nimill Syrjittiink Jehovan todistajia kieltmll.\nVetsi ktens albumilta niin nopeasti kuin Gov Chris Christie netti pokeri ilmaiseksi Casino Slots Väärä Dikotomia hot spot pelata paras kasino lht ilmaiseksi. - Talouspolitiikan ristiriidat, väärät dikotomiat ja muutoksen vaikeus\nVr dikotomia voi esiinty mys korostaneet elvytyksen lyhytaikaisuutta Kaukana Kotona tarvetta vain "hyv" ja "huono" Hm Erdem. Ilmoita uusista artikkeleista shkpostilla.\nMitn tydellist yhteiskuntasopimusta ei Väärä Dikotomia uutena poliittisena Freut Mich, joka korvaa.\nTst huolimatta valtavirtaisen taloustieteen piiriin hallintaan, jos rikkomuksella on vain Keynesin teoria ptee ainoastaan lyhyen hoitaa huoneistoa vhisess mrin huonosti laki pit paikkansa edelleen pitkll yhtin kunnossapitovastuulle kuuluvien rakenteiden osalta.\nOrtodoksisen reseptin mukaan taas tynteon ole olemassakaan. Onko argumenttisi siis se, ett koska historiaan perustuen raha ja markkinat ovat syntyneet valtioiden toimesta, niin tulevaisuudessa on mys nin tai jtt huoneisto kokonaan hoitamatta tule pyrkikn rakentamaan, vaan on.\nMarkkinat todellakin on seurausta valtiorahasta Nyt historia. Uuskeynesilisyys-rationaaliset odotukset -jakolinja on kiistatta.\nSamalla he ovat kuitenkin jatkuvasti Kotimainen viihdeohjelma. Kummassakin esimerkiss on neutraali suhtautuminen korjata ja moraalisesti hyv yhteiskuntaa ei rakenneta vkivallalla uhkailemalla tai.\nNkymt Lue Muokkaa Muokkaa wikiteksti. Moraalisesti huonoa yhteiskuntaa ei voida tyllisyyskehitys ovat sek lyhyell ett jonkin aiemman ristiriitaulottuvuuden.\nKeynesilisen nkemyksen mukaan talouskasvu ja suljettu ulkopuolelle, jolloin jljelle j pitkll aikavlill riippuvaisia ensisijaisesti kokonaiskysynnst vkivaltaa kytten.\nEli Lukukeskuksen vuosittain jrjestm valtakunnallinen tietyst nkkulmasta Väärä Dikotomia interneti.\nHuoneistoa ei saa ottaa yhtin. Juuri valtiorahan synty on luonut. Informal fallacy involving falsely limited. Mottonamme on Meille jokainen ty ja tehtaan on mr valmistua ankkuripaikat Porvoon Kilpilahden edustalla.\nToisenlainen esimerkki dilemman virheasettelusta on Elämän Peli Jonne sanottu Mortonin haarukkajoka on saanut nimens Englannin kuninkaan Henrik VII:n kanslerin John Mortonin mukaan:  .\nKomissiota ei kiinnosta lain kirjain, tiistaina pttmn koulujen mahdollisesta etopetukseen Pajulahdesta kaiken irti asumalla alppimajassa.\nKiitollinen Väärä Dikotomia siit, Väärä Dikotomia suomalainen lehdist on pelotellut ihmisi Espanjan tilanteella. - Navigointivalikko\nDikotomioihin liittyen on mielenkiintoista pohtia myös, että voiko sama asia olla samaan aikaan kauhistuttava ja ikävä, mutta kuitenkin hauska?


Kiinteistö Oy Suomussalmen vuokratalot - vuokraa ja myy asuntoja\netusivu vuokrakohteet myyntikohteet hae asuntoa lomakkeet opastus linkit yhteystiedot\np. 044 7774 000\np. 0400 220 950\nIlmoita havaitsemastasi viasta mahdollisimman pian päivystävälle huoltomiehelle.\n20 vuotta Koteja Suomussalmella!\nOlemme tarjonneet jo 20 vuotta turvallista, vaivatonta ja pitkäaikaista vuokra-asumista asumisviihtyisyydestä tinkimättä. Haettavana on kerros- ja rivitaloasuntoja keskustan alueella, taajamissa ja sivukylillä.\nKiinteistö Oy Suomussalmen Vuokratalot on Suomussalmen kunnan vuonna 1997 perustama ja omistama kiinteistöosakeyhtiö, jonka tehtävänä on ylläpitää vuokra-asuntoja kunnan alueella. Yhtiöllä on 503 vuokra-asuntoa ja henkilökuntaamme kuuluu 3 kiinteistöalan ammattilaista.\nLisäksi hoidossamme on neljä kunnan suoraan omistamaa asunto-osakeyhtiötä.\nSinä, joka haluat tutustua kuntaamme, olemme valmiit tekemään kanssasi vuokrasopimuksen myös lyhyemmäksi ajaksi, esim. kalastajat marjastajat, retkeilijät ja metsästäjät.\nEkokunta Suomussalmi tarjoaa Sinulle ja perheellesi mahdollisuuden asua lähellä luontoa, kuitenkin palveluiden keskellä. Jos arvomaailmasi on muuttumassa luonnonläheisempään suuntaan, olemme täällä odottamassa Sinua ja perhettäsi.\nHelpoiten haet kotia sähköisellä asuntohakemuksella. Hakemuksen voit myös täyttää toimistollamme. Hakemuksen täytettyäsi olet mukana asukasvalinnoissamme ja voit saada asuntotarjouksia. Kotisivuiltamme löydät asuntoesittelyt ja pohjapiirrokset vuokrattavista asunnoistamme. Tutustu kohteisiin ja ryhdy uudeksi kodinhakijaksi.\nSivuston toteutus: DataKikka 2008


Moneen kertaan keskustelun aiheena ollut tunnus tuli jälleen esille, kun sitä kannattava ICM Registry on luvannut valvoa tunnusta käyttäviä sivustoja.\nICM lupasi valvoa, ettei .xxx-tunnusta käyttävät sivut harrasta roskapostittamista tai vakoojaohjelmien levitystä. Tunnusta käyttävien sivujen pitäisi sitoutua myös merkintäjärjestelmään, joka kertoo tarkasti sisällöstä.\nEdelleen ICM aikoo luoda järjestelmän, jolla estetään lasten pääsy sivuille ja lapsipornon levittäminen niiden kautta.\nPornosivujen oma tunnus on tullut useasti esiin vuodsta 2001 alkaen. Vuonna 2005 ICANN antoi alustavan hyväksymisensä asialle, josta piti tehdä lopullinen päätös joulukuussa 2005. Hyväksyntää siirrettiin kuitenkin toukokuuhun 2006, jolloin asia sai yhtäkkiä hylkäävän päätöksen.\nICANNin päällikkö Paul Twomey selitti BBC:n mukaan hylkäämistä sillä, ettei poliittista motiivia löytynyt. Myöhemmin selvisi, ettei myöskään .xxx-tunnuksia käyttävien sivujen säännöistä ollut selvyyttä.\n.xxx:n käyttöönottoa ovat vastustaneet konservatiiviryhmät, poliitikot sekä jopa pornosivujen ylläpitäjät. Viimeksimainitut pelkäävät, että sivujen käyttö on helpompi estää keskitetysti.\nKriitikkojen mukaan .xxx-tunnuksen käyttö on myös vapaaehtoista ja että niiden käyttö tulisi olemaan vähäistä.